1:1 Dhabu jareya apolong ban Allah ban Dhabu jareya padha bi' Allah. 2 
Dhari dha'-adha'na Salerana apolong bi' Allah. 3 Sakabbiyanna ecepta'agi 
kalaban parantara'anna, ban dhari sakabbiyanna se badha reya, tadha' 
settonga se epabadha ta' kalaban Salerana. 4 Dhabu jareya somberra odh'', 
ban odhi' jareya aberri' terrang ka manossa. 5 Terrang jareya nyonar e 
pettengnga, ban papetteng ta' bisa mamate terrang jareya. 6 Rabu oreng se 
eotos Allah, Yahya asmana. 7 Yahya rabu ngabarragi parkara terrang 
jareya, sopaja oreng padha'a parcaja. 8 Yahya dibi' banne terrang jareya, 
salerana coma aberta'agi parkara jareya. 9 Terrang se saongguna se nera'e 
sakabbiyanna manossa, rabu ka dunnya. 10 Dhabu jareya badha e dunnya, 
dunnya ecepta'agi kalaban parantara'anna, tape dunnya ta' kennal ka 
Salerana. 11 Salerana rabu ka nagarana dibi' tape ta' etarema bi! bangsana. 
12 Tape badha keya oreng se endha' narema ban parcaja ka Salerana; 
reng-oreng jareya eparenge ha' daddi pottrana Allah. 13 Se elahirragi 
banne dhari manossa, sabab odhi se anyar jareya dhari Allah asalla. 14 
Dhabu jareya la daddi manossa, alenggi e antarana sengko' ban ba'na. 
Sengko' ban ba'na la nangale'e kaagunganna. Kaagungan jareya etarema 
Salerana menangka Pottrana Rama se nonggal. Kalaban parantara'anna 
Salerana sengko' ban ba'na nangale'e Allah ban kataresna'anna ka sengko' 
ban ba'na. 15 Yahya rabu menangka saksena, se aberta'agi kantha reya: 
"Areya' Salerana se ekamaksod sengko' e bakto sengko' ngoca', 'Salerana 
rabuwa jang budhiyan dhari sengko', tape araja'an dhari sengko', sabab 
sabellunna sengko' badha Salerana la badha kaadha'.'" 16 Salerana possa' 
ban kataresna'an; tadha' ambuna, Salerana aberkadi sengko' ban ba'na. 17 
Hokomma Allah etarema sengko' ban ba'na kalaban parantara'anna Mosa. 
Tape kataresna'an ban kaestowanna Allah enyata'agi kalaban 
parantara'anna Isa Almasih. 18 Tadha' se tao nangale'e Allah, kajabana 
Pottrana Rama se nonggal, se padha ban Rama, ban ce' rapedda bi 
Salerana. Salerana se anyata'agi Rama ka sengko' ban ba'na. 19 Para 
pangobasa Yahudi e Yerusalim nyoro mam-imam ban reng-oreng Lewi 
entar ka Yahya sarta atanya kantha reya, "Sampeyan paneka pasera?" 20 
Yahya ngako rang-terrangan, "Sengko' reya banne Rato Panyalamet." 21 


"Daddi pasera sampeyan paneka?" cama reng-oreng jareya. "Ponapa 
sampeyan paneka Eliya?" "Banne," saodda Yahya. "Ponapa sampeyan 
paneka Nabbi?" “Nabbi: Salerana se earep rabuwa ban ngomommagiya 
rabuna Rato Panyalamet.* ca'na reng-oreng jareya pole. "Banne," 
sambidda. 22 "Manabi sapaneka, ngereng dhabuwagi pasera sampeyan 
paneka," ca'na reng-oreng jareya, "me' olle kaula bisa ngatore jawaban ka 
reng-oreng se ngotos kaula. Ponapa se edhabuwagiya sampeyan parkara 
sampeyan dibi?" 23 Dhabuna Yahya, "Sengko' reya se bi Nabbi Yesaya 
ekoca': 'Oreng se aera' e sagara beddhi: Parampa'agi jalan kaangguy 
Pangeran.'!" 24 Reng-oreng se eotos bi' reng-oreng Farisi jareya 25 atanya, 
"Manabi sampeyan banne Rato Panyalamet, banne Eliya, banne sang 
Nabbi, aponapa sampeyan me' abaptis oreng?" 26 Dhabuna Yahya, 
"Sengko' reya abaptis oreng ngangguy aeng. Tape badha oreng se apolong 
ban ba'na tape ba'na ta' kennal. 27 Salerana rabu jang budhiyan dhari 
sengko', tape mokka' talena kateteyanna bai sengko' reya ta' pantes." 28 
Jareya kabbi kadaddiyan e Betania, e temorra Songay Yordan 
kennengnganna Yahya se abaptis oreng. 29 Kalagguwanna, Yahya ngoladi 
Isa rabu sarta nyander ka Salerana. Yahya laju adhabu, "Abas, wa, arowa' 
Cacempena Allah se matadha' dusana dunnya. 30 Salerana jareya se bi 
sengko' ekoca' se rabuwa jang budhiyan dhari sengko', tape araja'an dhari 
sengko', sabab sabellunna sengko' lahir, Salerana la badha. 31 Sabellunna, 
sengko' ta' tao sapa Salerana jareya. Mangkana sengko' dhateng abaptis 
oreng ngangguy aeng sopaja oreng Isra'il kennal ka Salerana." 32 Yahya 
nyakse'e kantha reya: "Sengko' nangale'e Errohna Allah toron akantha dara 
dhari langnge' enneng e attasanna. 33 E bakto jareya sengko' g1' ta' tao sapa 
Salerana jareya, tape Allah se makon sengko' abaptis oreng ngangguy 
aeng, la adhabu ka sengko', Mon ba'na nangale'e Errohna Allah toron, pas 
enneng e attassa settong oreng lalake', oreng jareya se bakal abaptisa 
oreng bi' Errohna Allah.' 34 Sengko' la nangale'e dibi' Erroh jareya," cama 
dhabuna Yahya, "ban sengko' nyakse'e ja' oreng jareya Pottrana Allah." 35 
Kalagguwanna Yahya badha e kennengngan jareya pole abareng bi' 
moredda kadhuwa. 36 E bakto Yahya ngoladi Isa, laju adhabu, "Abas, 
wa! Arowa' Cacempena Allah." 37 Moredda Yahya se kadhuwa ngedhing 


dhabuna Yahya jareya, laju ngereng Isa. 38 Isa atole ka budhi, ngoladi se 
noro' bunte' jareya, laju adhabu, "Ba'na nyareya apa?" Saodda se kadhuwa 
jareya, "Rabbi, e ka'imma kalenggiyanna panjennengngan?" (Oca' 'Rabbi' 
reya artena 'Guru'.) 39 "Mara noro', tenggu dibi'," dhabuna Isa. Se 
kadhuwa jareya noro', laju nangale'e e dhimma kalenggiyanna Isa. E bakto 
jareya pokol empa' asar. Saare jareya se kadhuwa buru enneng bi" Isa. 40 
Sala settong e antarana oreng se kadhuwa se ngedhing apa se edhabuwagi 
Yahya jareya sarta pas noro' Isa, nyamana Andreyas, taretanna Simon 
Petrus. 41 Andreyas duli nyare'e Simon, taretanna, sarta laju abala kantha 
reya, "Kaula ampon atemmo ban Mesiyas!" “Mesiyas ... Panyalamet: 
Baca kamus Alketab e babana oca' Almasih.* (Mesiyas reya artena padha 
ban Almasih, iya areya Rato Panyalamet.) 42 Saellana jareya bi' Andreyas 
Simon laju egiba ka Isa. Isa mandeng Simon, laju adhabu, "Ba'na reya 
Simon, ana'na Yonas, tape ba'na esebbuda Kefas." (Kefas reya padha ban 
Petrus, artena: gunong karang.) 43 Kalagguwanna Isa motossagi meyosa 
ka Galilea. E jadhiya tapanggi ban Filipus, laju adhabu ka Filipus jareya, 
"Mara, noro' sengko'!" 44 Filipus reya asalla dhari Betsaida, 
kennengnganna bengkona Andreyas ban Petrus. 45 Filipus tatemmo ban 
Natana'el, laju ngoca', "Sengko' la tatemmo ban oreng se esebbut bi' Mosa 
e dhalem Ketab Hokomma Allah, ban se eberta'agi bi-nabbi. Jareya Isa 
dhari Nazaret, pottrana Yusup." 46 Tape Natana'el nyaot, "Ba' badha'a 
barang se bagus dhari Nazaret?" "Mara tenggu dibi'," saodda Filipus. 47 E 
bakto Isa ngoladi Natana'el dhateng, laju adhabu parkara oreng jareya, 
"Abas, arowa' oreng Isra'il se saongguna. Tadha' se palsu e dhalem 
aba'na." 48 "Kadi ponapa Panjennengngan me' ngagali ka abdina?" cama 
patanyana Natana'el ka Isa. Dhabuna Isa, "Sabellunna Filipus ngolok ba'na, 
Sengko' la nangale'e ba'na e babana bungkana ara jarowa." 49 "Guru," 
ca'na Natana'el, "Panjennengngan paneka Pottrana Allah! Panjennengngan 
Ratona Bangsa Isra'il!" 50 Dhabuna Isa, "Apa ba'na parcaja ka Sengko' 
jareya pera' polana Sengko' ngoca' nangale'e ba'na e babana bungkana ara 
rowa? Ba'na bakal nangaleyana rang-barang se araja'an dhari jareya!" 51 
Isa laju adhabu pole, "Ongguwan, paparcaja, ya, ba'na bakal nangaleyana 
langnge' abukka', ban kat-malaekadda Allah ongga toron ka Pottrana 


Manossa." 


2:1 Saellana olle dhu are dhari jareya, badha jang-onjangan e kottha 
Kanna e Galilea, ban ebuna Isa badha e jadhiya. 2 Isa ban red-moredda 
eatore keya ka jang-onjangan jareya. 3 E bakto anggurra la tadha', ebuna 
adhabu ka Isa, "Anggurra ta! mendhang." 4 Dhabuna Isa, "Kaula ja' 
kon-pakon, Bu. Gi' ta' dhapa' baktona Kaula anyata'agiya pasera salerressa 
Kaula paneka." 5 Tape ebuna Isa adhabu ka para pangladin, "Toro' apa se 
esorowagi ka ba'na." 6 E jadhiya badha kelmo' nem-ennem, se 
esadhiya'agi e jadhiya kaangguy maccowe soko menorot adad Yahudi. 
Kelmo' jareya essena ra-kera saratos liter. 7 Isa adhabu ka reng-oreng se 
aladine jang-onjangan jareya, "Mo'-kelmo' jareya esse'e aeng." Bi 
reng-oreng se aladine jang-onjangan jareya kelmo'na eesse'e aeng kabbi 
epapossa'. 8 Isa laju adhabu ka reng-oreng jareya, "Sateya kala' aeng 
jareya sakone', pas giba ka katowana jang-onjangan reya." Reng-oreng se 
aladine jang-onjangan jareya ngala' aeng e kelmo' jareya, laju egiba ka 
katowana jang-onjangan; 9 katowana jang-onjangan jareya nyepcep aeng 
jareya, se la aoba daddi anggur. (Oreng jareya ta' tao olle dhari dhimma 
anggur jareya, coma reng-oreng se nyelen aeng jareya se tao.) Daddi 
katowana jang-onjangan jareya laju nyander ka seddima pangantan lake', 
10 sarta pas ngoca', "Biyasana se eangka'agi kaadha' anggur se paleng 
bagus; mon tamoy ampon tobuk se ngenom, buru epakalowar anggur se 
biyasa. Tape anggur se bagus bi' sampeyan eerrep sampe' samangken!" 11 
Jareya mo'jijadda Isa se dha'-adha', se epabadha Isa neng e Kanna, Galilea. 
Kalaban tandha jareya Isa noduwagi kamolja'anna. Daddi red-moredda 
parcaja ka Salerana. 12 Saellana jareya, Isa meyos ka Kapernaum asareng 
ban ebuna, tan-taretanna ban red-moredda. Kabbi padha neng e jadhiya 
sampe' pan-barampan are abidda. 13 E bakto Are Raja Paska Yahudi la 
para', Isa meyos ka Yerusalim. 14 E Padalemman Socce Isa manggi 
reng-oreng se padha ajuwal sape, dumba ban dara; bariya keya reng-oreng 
se nyadhiya'agi poroban pesse padha toju' ngadhebbi meja e jadhiya. 15 
Isa laju abadhi peccot dhari tale, terros ngagga sakabbiyanna keban se 
badha e jadhiya, iya areya dumba ban sape, epakalowar dhari 


Padalemman Socce. Ja-mejana reng-oreng se nyadhiya'agi poroban pesse 
epajungkelang sampe' pessena car-kalacer san-kassannagi. 16 Saellana 
jareya Isa adhabu ka reng-oreng se ajuwal dara, "Pakalowar kabbi dhari 
dhinna'. Dalemma Rama ja' kagabay kennengnganna adagang!" 17 
Red-moredda laju enga' ka ayat e dhalem Alketab se amonye kantha reya, 
"Pangabakte abdidalem ka Dalemmepon Junandalem ekarassa rabbang e 
dhalem ate abdidalem." 18 Ja-pangrajana Yahudi nangtang Isa, oca'na, 
"Kodda' Sampeyan mabadha kaajiban menangka tandha ka kaula sadaja ja' 
Sampeyan andhi' ha' alako sapaneka!" 19 Dhabuna Isa, "Pagujur 
Padalemman Socce reya, e dhalem tello are bi' Sengko' la epamanjengnga 
pole." 20 Ca'na reng-oreng jareya, "Padalemman Socce paneka epaddek 
pa' polo ennem taon abidda, buru mare. Bi sampeyan e paddegga e 
dhalem tello are?" 21 Tape Padalemman Socce se ekamaksod Isa jareya 
badanna dibi'. 22 Daddi e bakto Isa odhi' pole saellana seda, red-moredda 
laju enga' ja' Isa la tao adhabuwagi parkara jareya. Daddi laju padha 
parcaja ka pa-apa se etoles e dhalem Alketab ban pa-apa se edhabuwagi 
Isa. 23 Sabatara Isa badha e Yerusalim e bakto Paraya'an Paska, bannya' 
oreng se parcaja ka Salerana polana nangale'e kaajiban-kaajiban se 
ebadha'agi sengko'. 24 Tape Isa ta' parcaja ka reng-oreng jareya, sabab Isa 
ngagali ka sakabbiyanna oreng. 25 Ta' parlo Isa eatore oneng sapa 
reng-oreng jareya, sabab Isa dibi' la ngagali apa se badha e dhalem atena 
manossa. 


3:1 Badha pamimpin agama Yahudi dhari golonganna oreng Farisi se 
anyama Nikodemus. 2 E settong malem Nikodemus nyabis ka Isa, laju 
mator, "Guru, abdina oneng ja' Panjennengngan eotos Allah. Sabab tadha' 
oreng se onenga mabadha kaajiban akadi se epabadha Panjennengngan 
manabi ta' esarengnge Allah." 3 Dhabuna Isa, "Paparcaja, ya, tadha' 
settonga oreng se bisa'a daddi anggotana ommadda Allah mon oreng 
jareya ta' elahirragi pole." 4 "Kadi ponapa oreng se ampon dibasa 
kengenga lahir pole?" ca'na Nikodemus ka Isa. "Kadi ponapa se kengenga 
maso'a ka dhalem gandhu'annepon ebuna sarta laju elahirragi pole." 5 
Dhabuna Isa, "Sengko' ngoca' sabendherra: mon oreng ta' elahirragi dhari 


aeng ban Errohna Allah, oreng jareya ta' kera daddi ommadda Allah. 6 
Manossa badanna elahirragi bi' oreng towana, tape sacara rohani elahirragi 
bi' Errohna Allah. 7 Daddi ja' heran mon Sengko' ngoca': ba'na kabbi kodu 
elahirragi pole. 8 Angen ajalan dha' emma'a bai noro' sakarebba; ba'na 
ngedhing monyena, tape ta' tao dhari dhimma padhatengnga ban dha! 
emma jalanna. Bariya keya oreng se elahirragi Errohna Allah." 9 "Me' 
kadi ka'dhmto'?" ca'na Nikodemus. 10 Dhabuna Isa, "Ba'na reya guru e 
Isra'il. Masa' ba'na ta' tao? 11 Paparcaja, ya: Sengko' ban Tang red-mored 
reya acaca pera' parkara pa-apa se la ekataowe Sengko' ban tang 
red-mored reya, sarta nyaksene pera' parkara pa-apa se la tao etangale; 
tape ba'na ta' endha' narema kasakseyanna Sengko' ban Tang red-mored 
reya. 12 Ba'na ta' parcaja mon Sengko' nyareta'agi ka ba'na parkara pa-apa 
dhari dunnya reya; baramma ba'na se parcaja'a mon Sengko' nyareta'agi 
pa-apa se dhari sowarga? 13 Ban tadha' oreng se tao ongga ka sowarga, 
kajabana Pottrana Manossa, se toron ka dunnya dhari sowarga. 14 Padha 
ban Mosa se maongga olar dimbaga ka kaju e sagara beddhi, bariya keya 
Pottrana Manossa kodu epaongga, 15 sopaja oreng se parcaja ka Salerana 
olle odhi' se sabendherra tor langgeng." 16 Sabab Allah reya talebat raja 
taresnana ka manossa e dunnya reya, sampe' marengngagi Pottrana se 
nonggal, sopaja pa'-sapa'a se parcaja ka Salerana ta' sampe'a mate, tape 
olle odhi' se saongguna tor langgeng. 17 Sabab Allah ngotos Pottrana 
banne kaangguy nyare salana dunnya reya, tape kaangguy masalamedda. 
18 Oreng se parcaja ka Salerana ta' kera eokom. Tape se ta' parcaja la 
eokom bi' Allah, sabab ta' parcaja ka Pottrana Allah se nonggal. 19 Oreng 
jareya egugat adhasar ka parkara reya: Terrang jareya la rabu ka dunnya, 
tape manossa asennengngan ka petteng etembang ka terrang, sabab 
lalakonna reng-oreng jareya juba'. 20 Sakabbiyanna oreng se alako jahat, 
baji' ka terrang, ta' endha' ka terrang, sopaja lalakonna se jahat ta' 
etangaleyana oreng. 21 Tape oreng se ngalakone kasokanna Allah, entar 
ka terrang sopaja nyata'a ja' apa se elakone aba'na jareya menorot 
kasokanna Allah. 22 Saellana jareya Isa ban red-moredda meyos ka 
Yudea. Isa alenggi e jadhiya sakejja' ban red-moredda sarta abaptis oreng. 
23-24 E bakto jareya Yahya gi! ta' epamaso' ka penjara. Yahya jareya 


abaptis e Ainon, ta' jau dhari Salim, sabab e jadhiya bannya' aengnga. 
Reng-oreng padha entar ka jadhiya, ban Yahya laju abaptisa oreng. 25 
Red-moredda Yahya badha se molae atokar ban oreng Yahudi parkara 
atoranna oreng abacco noro' hokomma agama. 26 Red-moredda jareya 
laju entar ka Yahya, sarta ngoca', "Guru, panjennengngan ba' emoda ka 
oreng se asareng panjennengngan e temorra Songay Yordan ka'issa', se 
sareng panjennengngan eduduwagi ka abdina sadaja gi' bakto ganeka? 
Samangken oreng gapaneka abaptis oreng jugan, ban sadajana oreng entar 
ka oreng gapaneka!" 27 Dhabuna Yahya, "Manossa reya ta' kera andhi' 
pa-apa mon ta' eparenge Allah. 28 Ba'na dibi' la ngedhing sengko' ngoca', 
'Sengko' reya banne Rato Panyalamet. Sengko' eotos dhateng kaadha', 
ajangadha'i Salerana.' 29 Pangantan bine' reya andhima pangantan lake'. 
Bat-sobadda pangantan lake' pera' manjeng e seddi'anna sambi 
ngedhingngagi, ban arassa senneng mon ngedhing sowarana pangantanna 
lake'. Bariya keya sengko'. Sateya sengko' ce' sennengnga. 30 Salerana se 
kodu atamba penting, ban sengko' sajan korang penting." 31 Se rabu dhari 
attas ngalebbi'i sakabbiyanna. Se dhateng dhari dunnya tamaso' golonganna 
oreng dunnya, ban acaca parkara rang-barang dunnya. Salerana se rabu 
dhari attas ngalebbīi'i sakabbiyanna. 32 Salerana abu-dhabu parkara apa se 
la eoladi ban epeyarsa, tape tadha' oreng settonga se parcaja ka 
kasakseyanna. 33 Oreng se parcaja ka kasakseyanna jareya, ngakone ja' 
Allah reya lerres. 34 Sabab oreng se eotos Allah manapa' dhabuna Allah, 
sabab Errohna Allah la eparengngagi sacara samporna ka Salerana. 35 
Rama taresna ka Pottrana, ban la massra'agi sakabbiyanna kobasa ka 
Salerana. 36 Oreng se parcaja ka Pottra jareya bakal olleya odhi' se 
saongguna tor langgeng. Tape oreng se ta' ta'at ka Pottra jareya ta' narema 
odhi', ban eokom bi Allah saterrossa. 


4:1 Reng-oreng Farisi ngedhing ja' Isa abannya'an olle ban abaptis mored 
etembang bi' Yahya. 2 (Sabendherra Isa dibi' ta' abaptis oreng, se abaptis 
pera'red-moredda.) 3 Daddi e bakto ngagali ja' reng-oreng Farisi la 
ngedhing parkara jareya, Isa laju meyos dhari Yudea ka Galilea. 4 E 
dhalem parjalanan jareya Isa kodu lebat e Samaria. 5 E Samaria jareya Isa 


napa' ka settong kottha se anyama Sikhar, ta' jau dhari tana se lamba! 
eparengngagi Yakub ka Yusup pottrana. 6 E jadhiya badha somorra 
Yakub. Isa ce' lessona polana parjalanan jareya, daddi alenggi e seddi'na 
somor jareya. E bakto jareya are ra-kera pokol dhubellas dhuk-beddhuk, 
7-8 red-moredda padha entar ka kottha melleya kakanan. E bakto jareya 
pas badha oreng babine' Samaria entar nemba aeng. Dhabuna Isa ka 
babine' jareya, "Mara, ra, Sengko' berrii aengnga, Sengko' ngenoma." 9 
Saodda babine' jareya, "Sampeyan oreng Yahudi, kaula oreng Samaria; 
aponapa Sampeyan me' nyo'on aeng enom ka kaula?" (Sabab oreng 
Yahudi ta' endha' apolongan ban oreng Samaria.) 10 Dhabuna Isa, "Ja' 
sakenga ba'na tao ka paparengnga Allah ban tao sapa se menta aeng enom 
ka ba'na, tanto ba'na dibi' se menta aeng enom ka oreng jareya, ban oreng 
jareya tanto apareng ka ba'na aeng kaodhi'an." 11 Ca'na babine' jareya, 
"Sampeyan ta' kaagungan temba, ban somor paneka ce' dhalemma. Dhari 
ka'mma Sampeyan se olleya aeng kaodhi'an? 12 Somor paneka 
paparengnga Yakub bangatowa bangsa kaula. Yakub dibi' manabi adha'ara 
aeng mondhut dhari somor paneka; Sapaneka jugan tra-pottrana sareng 
ebinna. Ponapa Sampeyan apangrasa araja'an dhari Yakub?" 13 Dhabuna 
Isa, "Oreng se ngenom aeng reya gi' pelka'a pole. 14 Tape oreng se 
ngenom aeng baberri'na Sengko' ta' kera pelka' salanjangnga. Sabab aeng 
baberri'na Sengko' jareya bakal daddiya somber e dhalem aba'na se nancel 
kalowar ban madhateng odhi' se sabendherra tor langgeng ka aba'na." 15 
Ca'na babine' jareya, "Towan, tore kaula parenge aeng ganeka, sopaja 
kaula ta' pelka' pole, sareng ta' parlo abali ngala' aeng ka ka'anja." 16 
"Kassa' olok lakena ba'na, pas abali dha' enna'," cama dhabuna Isa. 17 
"Kaula ta' gadhuwan lake," saodda babine' jareya. "Teppa' ca'na ba'na," 
dhabuna Isa. 18 "Sabab ba'na la alake lema kale, ban lalake' se apolong 
ban ba'na sateya banne lakena ba'na." 19 "Samangken kaula oneng, 
Panjennengngan paneka nabbi," ca'na babine' jareya. 20 "Bangatowana 
bangsa Samaria abakte ka Allah e gumo' paneka, namong bangsaepon 
Panjennengngan ngoca' ja! namong e Yerusalim kennengngannepon oreng 
abakte ka Allah." 21 "Ba'na paparcaja, ya," dhabuna Isa ka babine' jareya, 
"E settong bakto oreng abakteya ka Rama, banne e gumo' reya, ban bariya 


keya banne e Yerusalim. 22 Bana, reng-oreng Samaria nyemba ka se ta! 
ekennal bi' ba'na dibi, tape Sengko' kabbi, oreng Yahudi, nyemba ka 
Salerana se ekennal bi' oreng Yahudi, sabab kasalameddan dhari oreng 
Yahudi dhatengnga. 23 Tape bakal napa'a baktona, la'-mala' sanyatana la 
napa' baktona, ja' kalaban kobasana Errohna Allah oreng bakal abakteya 
ka Rama menangka Allah se saongguna akantha se ekasokane Rama. 24 
Sabab Allah reya Erroh, ban pera' kalaban kobasana Errohna Allah 
reng-oreng bisa abakte ka Rama menorot kodradda Rama." 25 Babine' 
jareya ngoca' ka Isa, "Abdina oneng ja' Rato Panyalamet (se esebbut 
Almasih) bakal rabuwa. Manabi Salerana ampon rabu, abdina sadaja bakal 
eparengngana oneng ponapa'a saos sareng Salerana." 26 "Sengko' reya 
Rato Panyalamet jareya," dhabuna Isa, "Sengko' se acaca bi' ba'na sateya 
reya." 27 E bakto jareya red-moredda Isa la padha dhateng. Kabbi padha 
heran nangale'e Isa abu-dhabu ban oreng babine'. Tape tadha' settonga se 
atanya ka babine' jareya, "Sampeyan aponapa'a?" otabana atanya ka Isa, 
"Aponapa Panjennengngan me' abu-dhabu sareng babine' paneka?" 28 
Babine' jareya laju berka' ka kottha, kelmo'na edina. Ca'na babine' jareya 
ka reng-oreng se badha e jadhiya, 29 "Tore mon nengalana oreng se 
apareng oneng ka kaula sabarang se oneng elakone kaula. Pola oreng 
ganeka me' Rato Panyalamet?" 30 Daddi reng-oreng jareya padha 
mangkat dhari kottha jareya entar ka Isa. 31 Sabatara jareya bi 
red-moredda Isa eajak adha'ar. "Guru," oca'na, "eatore adha'ar." 32 Tape 
Isa adhabu, "Sengko' la andhi' kakanan, ba'na ta! tao." 33 Daddi 
red-moredda padha saleng atanya, "Pola badha oreng ngatore kakanan ka 
Salerana." 34 Isa laju adhabu, "Tang kakan iya areya atoro' ka kasokanna 
se ngotos Sengko', ban mamare lalakon se epassra'agi ka Sengko'. 35 
Ba'na ngoca', 'Pa' bulan aggi' mosem anye.' Tape Sengko' ngoca'a ka ba'na: 
abassagi pateppa' gal-teggal rowa; gandumma la koneng, la ekenneng 
anye! 36 Oreng se anye la molae narema opana ban makompol hasella 
kaangguy odhi' se saongguna tor langgeng. Daddi oreng se nabur ban se 
anye olle anga-bunga areng-bareng. 37 Pajat bendher ca'-oca'an reya: 'Se 
settong namen, se laen anye.' 38 Bi Sengko' bana esoro anye e teggal se ta' 
egarap ba'na; oreng laen se agarap, ban ba'na se narema kaontongan dhari 


lalakonna reng-oreng jareya." 39 Bannya' oreng Samaria e kottha jareya 
parcaja ka Isa polana babine' jareya ngoca', "Oreng jareya nyebbuttagi ka 
sengko' sabarang se la elakone sengko'." 40 Daddi e bakto tatemmo ban 
Isa, reng-oreng jareya laju padha nyo'on sopaja Isa kasokana alenggi bi' 
reng-oreng jareya. Daddi Isa alenggi e jadhiya dhu are abidda. 41 Saellana 
jareya sajan bannya' pole se parcaja ka Isa polana apa se eajarragi dibi' ka 
reng-oreng jareya. 42 Ban reng-oreng jareya ngoca' ka babine' gella', 
"Samangken kaula parcaja, banne polana se ekabala sampeyan ka kaula, 
tape polana kaula dibi' ampon ngedhing, ban oneng ja' Isa ganeka pajat 
Panyalamedda Dunnya." 43 Saellana dhu are se alenggi e Sikhar, Isa laju 
meyos ka Galilea. 44 Isa dibi' la adhabu, "Nabbi ta' eargai e nagarana 
dibi'." 45 Tape sanapa'na ka Galilea reng-oreng e jadhiya narema Isa 
kalaban senneng ate, sabab reng-oreng jareya badha e Yerusalim e Are 
Paska, ban la nangale'e pa-apa se elampa'agi Isa. 46 Saellana jareya Isa 
abali ka Kanna e Galilea, iya areya kennengnganna Salerana se ngoba aeng 
epadaddi anggur. E kottha jareya badha ponggabana pamarenta, ana'na 
teppa'na sake' e Kapernaum. 47 E bakto ngedhing ja! Isa la rabu ka Galilea 
dhari Yudea, ponggabana pamarenta jareya laju nyabis ka Isa sarta nyo'on 
sopaja Isa kasokana rabu ka Kapernaum kaangguy mabaras ana'na se para' 
mateya. 48 Isa adhabu ka ponggabana pamarenta jareya, "Mon ba'na ta' 
nangale'e kaajiban-kaajiban, ba'na ta' kera parcaja." 49 "Towan," ca'na 
ponggabana pamarenta jareya, "ngereng duli alenggi ka compo' 
sabellunnepon ana' abdina mate." 50 Dhabuna Isa, "Kassa' le-mole, ana'na 
ba'na la baras." Oreng jareya parcaja ka dhabuna Isa, laju mole. 51 E 
tengnga jalan tatemmo ban di-abdina se padha entar abala ka lorana, 
oca'na, "Pottrana panjennengngan ampon sae." 52 Ponggabana pamarenta 
jareya atanya pokol barampa ana'na jareya se molae baras. Ca'na di-abdina 
jareya, "Ba'ari' ra-kera pokol settong dhuk-beddhuk panassepon elang." 53 
Eppa'na kana' se sake' jareya laju enga' ja' e bakto jareya Isa se adhabu ka 
aba'na, "Ana'na ba'na la baras." Daddi oreng jareya sabala padha parcaja 
ka Isa. 54 Jareya kaajiban se kapeng dhuwa' se epabadha Isa e Galilea 
saellana rabu dhari Yudea. 


5:1 Saellana jareya badha paraya'an Yahudi, daddi Isa meyos ka 
Yerusalim. 2 E Yerusalim, e seddi'na "Labang Dumba" badha settong 
taman, se e dhalem oca' Ibrani enyamae Betesda. E jadhiya badha amperra 
lalema'. 3 E per-amper jareya bannya' oreng sake' epadhung-tedhungan; 
badha se buta, badha se dippang, ban badha se empon. (Reng-oreng sake' 
jareya anante' gulina aeng e taman jareya. 4 Sabab dhang-kadhang 
malaekadda Pangeran toron ka taman jareya, makocak aengnga. Ban 
oreng sake' se dha'-adha' kadibi' maso' ka dhalem taman jareya e bakto 
aengnga akocak bakal barasa dhari panyakedda.) 5 E kennengngan jareya 
badha oreng lalake' kasorang se sake' la tello polo ballu' taon abidda. 6 Isa 
ngoladi oreng jareya dhung-tedhungan e jadhiya, ban tao ja' oreng jareya 
sake' la ce' abidda. Daddi Isa laju adhabu, "Ba'na terro barasa, ya?" 7 
Oreng se sake' jareya nyambit, "Pa', e ka'dhinto' tadha' oreng se mamaso'a 
kaula ka dhalem taman e bakto aengnga akocak. E bakto kaula aehteyar 
maso'a, ampon badha oreng laen se ajangadha'i." 8 Dhabuna Isa ka oreng 
jareya, "Mara jaga, kala' tekerra, pas ajalan." 9 E bakto jareya keya oreng 
buru laju baras. Tekerra ekala', laju ajalan. Kadaddiyan jareya teppa' are 
Sabat. 10 Daddi ja-pangrajana Yahudi ngoca' ka oreng se buru epabaras 
jareya, "Sateya are Sabat. Ba'na ta' olle ngeba teker." 11 Tape oreng 
jareya nyaot, "Oreng se mabaras abdina se makon abdina ajalan ngeba 
teker paneka." 12 "Sapa se nyoro ba'na kantha jareya?" ca'na reng-oreng 
gella'. 13 Tape oreng se la baras jareya ta' tao sapa orengnga, sabab e 
bakto jareya ce' bannya'na oreng ban Isa la maelang. 14 Saellana jareya Isa 
tapanggi ban oreng jareya e dhalem Padalemman Socce. Dhabuna Isa, 
"Sateya ba'na la baras. Ja' agabay dusa pole, mon enja' ba'na bakal lebbiya 
palang dhari dha'-adha'na." 15 Oreng jareya laju abala ka om-kaom oreng 
agungnga Yahudi ja' se mabaras aba'na iya areya Isa. 16 Daddi ja-pangraja 
jareya molae la-nyala ka Isa, sabab Isa mabaras oreng gella' e are Sabat. 
17 Tape Isa adhabu ka reng-oreng jareya, "Tang Rama ros-terrosan 
tan-ngastane sampe' sateya, ban Sengko' kodu alalakon keya." 18 Dhabuna 
Isa jareya andaddiyagi om-kaom oreng agung Yahudi sajan aehteyar 
mateyana Isa. Kan cara jareya, banne pera' polana Isa ta' atoro' ka atoranna 
agama parkara are Sabat, tape badha parkara laenna pole, iya areya Isa 


adhabu ja' Allah Ramana; jareya andhi' arte Isa mapadha Salerana bi 
Allah. 19 Isa adhabu kantha reya ka reng-oreng gella', "Ba'na paparcaja, 
ya; Pottra ta' bisa alako pa-apa kalaban kobasana dibi'. Apa se eoladi 
eastane Ramana, jareya se elakone. Sabab apa se eastane Rama, jareya se 
eastane Pottra. 20 Sabab Rama taresna ka Pottra ban noduwagi ka Pottra 
jareya pa-apa se eastane Salerana dibi'. La'-mala' Rama bakal noduwagiya 
ka Pottrana kon-lalakon se araja'an dhari jareya, sampe' ba'na tanto heran. 
21 Rama maodhi' oreng se la mate, ban apareng odhi' se saongguna tor 
langgeng ka oreng jareya; bariya keya Pottra apareng odhi' se saongguna 
tor langgeng ka oreng se ekasokane eparengngana odhi' jareya. 22 Rama 
dibi' ta' ahakime sapa'a bai. Sakabbiyanna kakobasa'an kaangguy ahakime 
la epassra'agi ka Pottrana. 23 Rama alampa'agi kantha jareya sopaja Pottra 
ehormat oreng padha akantha Rama. Pa'-sapa'a se ta' ngormadi Pottra 
padha ban ta' ngormadi Rama se ngotos Pottra jareya. 24 Sengko' ngoca'a 
sabendherra: Oreng se ngedhingngagi Tang oca' kalaban gu-onggu, ban 
parcaja ka se ngotos Sengko', andhi' odhi' se saongguna tor langgeng. 
Oreng jareya bakal lopoda dhari okoman; aba'na la lopot dhari pate ban la 
olle kaodhi'an. 25 Paparcaja, ya: Bakal dhapa'a baktona, la'-mala' la dhapa' 
baktona, oreng mate bakal ngedhinga sowarana Pottrana Allah, ban oreng 
se ngedhing sowara jareya bakal odhi'a. 26 Akantha Rama se daddi 
somberra odhil, Pottrana epadaddi somberra odhi' keya. 27 Pottrana la 
eparenge ha' kaangguy ahakime, sabab Salerana jareya Pottrana Manossa. 
28 Ba'na ja! heran mon ngedhing jareya; sabab bakal dhapa'a baktona 
oreng mate kabbi padha ngedhinga sowarana, 29 laju kalowar dhari 
koburanna. Oreng se alako becce' bakal jaga'a kaangguy odhi'a, tape se 
alako juba' bakal jaga'a kaangguy narema'a okoman." 30 "Sengko' ta' bisa 
apa-rapa noro' Tang karep dibi'. Sengko' pera' ahakime menorot se 
epakonnagi Allah. Ban tang potosan adil, sabab Sengko' ta' noro' Tang 
karep dibi, tape atoro' ka kasokanna Rama se ngotos Sengko'. 31 
Saompamana Sengko' aberri' kasakseyan ka Tang aba' dibi', kasakseyan 
jareya ta' ekenneng tarema menangka bukte. 32 Tape badha oreng laen se 
aberri' kasakseyan parkara Sengko', ban Sengko' tao ja' kasakseyanna 
jareya pajat bendher. 33 Ba'na nyoro oreng entar ka Yahya, ban Yahya 


aberri' kasakseyan sabendherra parkara Sengko'. 34 Sengko' ngoca'agi 
parkara jareya banne polana Sengko' marlowagi kasakseyanna manossa, 
tape sopaja ba'na epasalamedda. 35 Yahya padha ban damar se odhi' ban 
tera'. Kaangguy sabatara abidda ba'na senneng narema sonarra. 36 Tape 
kasakseyan Sengko' araja'an dhari kasakseyanna Yahya. Pa-apa se elakone 
Sengko' sateya reya, iya areya lalakon se bi' Rama epakon lakone ka 
Sengko', abukteyagi ja' Sengko' reya pajat eotos Rama. 37 Ban Rama se 
ngotos Sengko' apareng kasakseyan keya parkara Sengko'. Ba'na gi" ta' tao 
ngedhing sowarana otaba nangale'e Salerana. 38 Dhabuna bi' ba'na ta' 
esempen e atena sabab ba'na ta' parcaja ka Sengko' otosanna. 39 Ba'na ajar 
Alketab sabab ba'na nyangka kalaban cara se kantha jareya ba'na bakal 
olleya odhi' se saongguna ban se langgeng. Ban Alketab jareya dibi' aberri! 
kasakseyan parkara Sengko'. 40 Tape ba'na ta' endha' nyander ka Sengko' 
sopaja olleya odhi' se langgeng. 41 Sengko' ta' terro ealemma manossa. 42 
Sengko' tao sapa ba'na reya. Sengko' tao ba'na e dhalem atena ta' andhi' 
kataresna'an ka Allah. 43 Sengko' dhateng kalaban kobasana Tang Rama, 
tape ba'na ta' endha' narema Sengko'. Tape mon oreng dhateng kalaban 
kobasana dibi' bi' ba'na etarema. 44 Baramma ba'na se parcaja'a ka 
Sengko', mon ba'na terro ealemma sasamana, ban ta' aehteyar sopaja 
ealemma Allah Se Settong? 45 Ba'na ja! nyangka bi' Sengko' esala'agiya e 
ajunanna Rama. La'-mala' se nyala'agiya ba'na iya areya Mosa, se daddi 
pangarebbanna ba'na. 46 Ja' sakenga ba'na parcaja ka Mosa tanto ba'na 
parcaja ka Sengko', sabab se etoles Mosa nerrangngagi parkara Sengko'. 
47 Tape mon ba'na ta' parcaja ka se etoles Mosa, baramma ba'na se 
parcaja'a ka se ekoca'agi Sengko'?" 


6:1 Ta' saapa abidda dhari jareya Isa meyos ka temorra Talaga Galilea, se 
enyamae keya Talaga Tiberiyas. 2 Sanapa'na ka jadhiya laju etoro' bunte' 
oreng sabannya'na sabab reng-oreng jareya la nangale'e kaajiban-kaajiban 
se mabaras reng-oreng sake'. 3 Isa ongga ka gumo', pas alenggi e jadhiya 
ban red-moredda. 4 E bakto jareya la para' Are Raja Paskana Yahudi. 5 E 
bakto ngoladi ka sakalenglengnga, Isa laju ngagali ja' bannya' oreng 
anyo-ronyo noro' Salerana ka jadhiya. Daddi Isa laju adhabu ka Filipus, "E 


dhimma melleya roti, sopaja reng-oreng rowa bisa'a ngakan?" 6 (Isa 
adhabu kantha jareya terro ngojiya Filipus, sababsanyatana Salerana la 
ngagali apa se bakal elampa'agiya.) 7 Filipus mator, "Sanare ngobangana 
roti kantos dhu ratos pesse salaka “pesse salaka: Baca katerranganna Mrk. 
6:37.* ta' kera cokop eteddha reng-oreng ka'dhinto', sanare 
rang-sorangnga namong eparenge bil-satembil." 8 Badha moredda Isa se 
laen, se anyama Andreyas, iya areya taretanna Simon Petrus, mator, 9 "E 
ka'dhinto' badha na'-kana' lalake' kasorang se gadhuwan roti lalema' sareng 
juko' dhadhuwa'. Namong ponapa artena monggu ka oreng se saka'dhinto 
bannya'epon." 10 "Reng-oreng jareya soro toju'," dhabuna Isa. E 
kennengngan jareya bannya' rebbana, daddi reng-oreng jareya toju' e rebba, 
bannya'na ra-kera badha lema ebu oreng lalake'an. 11 Isa mondhut roti 
gella', laju asokkor ka Allah. Saellana jareya rotina egi-bagi ka oreng se 
sabannya'na jareya. Bariya keya juko'na egi-bagi. Reng-oreng se badha e 
jadhiya padha ngakan sanyang-kennyangnga. 12 Saellana kabbi padha 
kennyang se ngakan, Isa adhabu ka red-moredda, "Kassa' pakompol 
lebbina kakanan jareya; ja' sampe' badha se tabuwang." 13 Red-moredda 
laju makompol bin-lebbinna roti se ekakan reng-oreng jareya, bannya'na gi 
kare dhubellas karanjang. 14 E bakto nangale'e kaajiban se epabadha Isa 
jareya, oreng se bannya' jareya laju padha ngoca', "Oreng reya pajat Nabbi 
“Nabbi: Baca 1:21.* se earep rabuna ka dunnya!" 15 Isa ngagali ja! 
reng-oreng jareya nyanderra maksa'a Salerana epadaddiya ratona. Daddi 
Isa laju nyengla ka kennengngan se amo'-gumo'. 16 E bakto la molae 
malem, red-moredda Isa toron ka talaga. 17 Saellana jareya laju ongga ka 
parao, entas talaga entara ka Kapernaum. Are la malem, tape Isa gi'ta' 
rabu. 18 Sabatara jareya angenna laju tandhes ban omba'na raja. 19 
Saellana se alajar olle ra-kera lema' otaba nem kilometer, red-moredda Isa 
jareya nangale'e Isa alomampa e attas aeng nyander ka paraona. 
Red-mored jareya ce' tako'na. 20 Tape Isa adhabu, "Ella, ta' osa tako', 
areya Sengko'!" 21 Red-moredda ce' sennengnga, Isa eatore maso' ka 
dhalem paraona, ban e bakto jareya keya parao buru la napa' ka 
kennengngan se etojju. 22 Kalagguwanna reng-oreng se bannya' se g1' 
badha e penggirra talaga tao ja' gella'na e jadhiya pera' badha parao 


settong. Reng-oreng jareya tao ja! red-moredda Isa la mangkat nompa' 
parao jareya, tape Isa ta! meyos abareng. Bi' red-moredda jareya Isa 
edina'agi. 23 Saellana jareya badha o-parao dhari Tiberiyas alabbu e 
seddi'na kennengnganna reng-oreng jareya ngakan roti saellana Isa asokkor 
ka Allah. 24 E bakto reng-oreng jareya tao ja' Isa ban red-moredda tadha' 
e o-parao jareya, kabbi laju padha ongga ka o-parao jareya, terros alajar 
ka Kapernaum nyare'e Isa. 25 E bakto atemmo bi' Isa e bara' dhajana 
talaga, reng-oreng jareya laju padha atanya, "Guru, bilaepon 
Panjennengngan se tanduk dha' ka'dhinto'?" 26 Dhabuna Isa, "Saongguna, 
ba'na reya padha nyare'e Sengko' polana ba'na ngakan sampe' kennyang, 
banne polana ba'na ngarte apa maksodda kaajiban-kaajiban jareya. 27 
Ba'na ja' alako polana terro olleya kakanan se bisa tadha' ban bucco'. Ba'na 
kodu alako sopaja ba'na olleya kakanan se ta' bisa bucco' ban se 
madhateng odhi' se saongguna ban se langgeng. Ba'na bakal narema'a 
kakanan jareya dhari Pottrana Manossa, sabab Pottrana Manossa jareya la 
elanti' bi' Allah Rama." 28 Reng-oreng jareya laju atanya ka Isa, "Ponapa 
se elakonana abdina sopaja kengenga ajalannagi kasokanna Allah?" 29 
Dhabuna Isa, "Se daddi kasokanna Allah iya areya sopaja ba'na parcaja'a 
ka Salerana se eotos Allah." 30 "Manabi saka'dhinto," ca'na atorra 
reng-oreng jareya, "ponapa bukte se eduduwagiya Panjennengngan me' 
olle abdina sadaja parcaja ka Panjennengngan? Ponapa se elampa'agiya 
Panjennengngan? 31 Bangatowa abdina sadaja adha'ar manna e ra-ara, 
kadi se ampon esebbuttagi e dhalem Alketab, 'Allah apareng roti dhari 
sowarga se ekakana reng-oreng jareya.'" 32 Isa laju adhabu ka reng-oreng 
jareya, "Paparcaja, ya: Banne Mosa, tape Tang Rama se apareng ka ba'na 
roti se saongguna dhari sowarga. 33 Sabab roti paparengnga Allah iya 
areya Salerana se toron dhari sowarga ban apareng odhi' ka manossa e 
dunnya reya." 34 "Pa'," ca'na atorra reng-oreng jareya, "ngereng abdina 
sadaja parenge roti gapaneka salanjangnga." 35 "Sengko' reya Roti se 
aberri' kaodhi'an," dhabuna Isa ka reng-oreng jareya. "Oreng se nyander ka 
Sengko' ta' kera lapar salanjangnga. Ban oreng se parcaja ka Sengko' ta' 
kera pelka' salanjangnga." 36 "Tape akantha se la ekoca'agi Sengko' ka 
ba'na, maske ba'na nangale'e Sengko', ba'na ta' parcaja. 37 Sengko' ta' 


nolaga sapa'a bai se nyander ka Sengko'. 38 Sabab Sengko' toron dhari 
sowarga, banne polana ajalannagiya Tang karep dibi, tape ajalannagiya 
kasokanna Salerana se ngotos Sengko'. 39 Dineng kasokanna Salerana se 
ngotos Sengko' jareya iya areya: sopaja sakabbiyanna oreng se 
eparengngagi ka Sengko' ja! sampe' badha settonga se elang; tape sopaja 
Sengko' maodhi' pole reng-oreng jareya e Are Keyamat. 40 Sabab se 
daddi kasokanna Tang Rama iya areya: Sopaja sakabbiyanna oreng se la 
nangale'e Pottrana Allah ban parcaja ka Salerana andhi' odhi' se saongguna 
ban langgeng. Ban bi' Sengko' epaodhia pole e Are Keyamat." 41 
Reng-oreng Yahudi molae pek-ngacepek ka Isa, sabab Isa adhabu: 
"Sengko' reya roti se toron dhari sowarga". 42 Ca'na reng-oreng jareya, 
"Jarowa gu ta' Isa, anama Yusup ta' iya? Sengko' kennal ka rama ebuna! 
Baramma me' pas ngoca' ja' aba'na toron dhari sowarga?" 43 Isa laju 
adhabu ka reng-oreng jareya, "Ella ja' pek-ngacepek terros. 44 Tadha' 
oreng se bisa nyander ka Sengko', kajabana ebakta ka Sengko' bi' Rama se 
ngotos Sengko'; ban sapa se nyander ka Sengko' jareya bi' Sengko' 
epaodhi'a pole e Are Keyamat. 45 E dhalem Ketab Bi-nabbi esebbuttagi 
kantha reya, 'Sakabbiyanna oreng bakal eburuga bi' Allah.' Daddi 
sakabbiyanna oreng se ngedhing dhabuna Rama ban olle pangajaran dhari 
Salerana, nyander ka Sengko'. 46 Maksod Sengko' banne nerrangngagiya 
ja' badha oreng se la nangale'e Rama. Coma Salerana se asalla dhari Allah 
se la nangale'e Rama. 47 Ba'na ebala'ana, ya: Oreng se parcaja, andhi' odhi 
se saongguna tor langgeng. 48 Sengko' reya roti se aberri' kaodhi'an. 49 
Bangatowana ba'na ngakan manna e ra-ara tape padha mate keya. 50 Tape 
roti se toron dhari sowarga ta' kantha jareya; oreng se ngakan roti jareya 
ta' kera mate. 51 Sengko' reya roti se toron dhari sowarga -- roti se aberri' 
kaodhi'an. Oreng se ngakan roti reya bakal odhri'a salanjangnga. Roti se bi 
Sengko' ebagiya kaangguy odhi'na manossa e dunnya reya iya areya Tang 
daging." 52 Ngedhing parkara jareya, reng-oreng Yahudi se badha e 
jadhiya laju padha apadu sampe' ramme. "Baramma oreng reya se bisa'a 
aberri' dagingnga se esorowa kakan ka sengko' ban ba'na?" ca'na 
reng-oreng jareya. 53 Isa adhabu ka reng-oreng jareya, "Paparcaja, ya. 
Mon ba'na ta' ngakan dagingnga Pottrana Manossa ban ta' ngenom 


' 


dharana, ba'na ta' kera odhi' ongguwan. 54 Oreng se ngakan Tang daging 
ban ngenom Tang dhara, andhi' odhi' se saongguna tor langgeng; sarta'anna 
bi' Sengko' epajaga'a pole e Are Keyamat. 55 Sabab Tang daging reya 
kakanan onggu ban Tang dhara nom-enoman onggu. 56 Sapa se ngakan 
Tang daging ban ngenom Tang dhara daddi settong bi' Sengko', ban 
Sengko' bi' aba'na. 57 Rama se odhi' rowa ngotos Sengko', ban Sengko' 
reya odhi' dhari Rama keya. Bariya keya sapa se ngakan Tang daging 
bakal odhi'a dhari Sengko'. 58 Areya' roti se toron dhari sowarga: banne 
roti akantha se ekakan bangatowana ba'na. Sabab saellana ngakan roti 
jareya bangatowana ba'na mate keya. Tape oreng se ngakan roti reya bakal 
odhri'a salanjangnga." 59 Jareya kabbi edhabuwagi Isa e bakto Salerana 
morok e kennengnganna kabakteyan e Kapernaum. 60 Saellana ngedhing 
dhabuna Isa se kantha jareya, bannya' moredda se padha ngoca', 
"Pangajaran reya taberra' gallu. Sapa se bisa'a narema!" 61 Isa dibi' ngagali 
ja' red-moredda ngacepek parkara jareya. Daddi laju adhabu, "Apa polana 
Tang ca'-oca' jareya ba'na ta' noro'a Sengko' pole? 62 Baramma mon 
ompamana ba'na dhaggi' nangale'e Pottrana Manossa ongga abali ka 
kalenggiyanna se asal? 63 Se maodhi manossa iya areya Errohna Allah. 
Kakowadanna manossa dibi' tadha' gunana. Pa-apa se ekoca'agi Sengko' 
reya dhabuna Errohna Allah se aberri' kaodhi'an. 64 Tape gi' badha e 
antarana ba'na se ta' parcaja." (Dhari dha'-adha'na Isa la ngagali pa-sapa se 
ta' endha! parcaja ban sapa se bakal akiyanat ka Salerana.) 65 Isa laju 
adhabu pole, "Jareya sababba arapa Sengko' me' ngoca' ka ba'na ja' ta' kera 
badha oreng settonga se nyander ka Sengko' mon banne kasokanna Rama." 
66 Molae dhari jareya bannya' moredda Isa se ta' endha' ngereng Isa pole. 
67 Isa laju mareksane ka moredda se dhubellas, "Apa ba'na ta' nyengga'a 
keya?" 68 "Guste," ca'na atorra Petrus, "Nyengga'a ka pasera abdidalem? 
Dhabuepon Junandalem apareng kaodhīi'an se saongguna sareng se 
langgeng. 69 Abdina ampon parcaja sareng yakin Junandalem ka'dhinto' 
otosan se socce dhari Allah." 70 Isa adhabu, "Gu ta' Sengko' se mele ba'na 
se dhubellas oreng reya, ta' iya? Tape settong e antarana ba'na erroh 
jahat!" 71 Se emaksod Isa iya areya Yudas ana'na Simon Iskariyot. Sabab 
maske Yudas reya tamaso' sala settong dhari moredda Isa se dhubellas, 


tape Yudas jareya se akiyanada ka Isa. 


7:1 Saellana jareya Isa meyos san-kassannagi e Galilea. Salerana ta' 
kasokan meyos e Yudea sabab om-kaom oreng agungnga Yahudi e 
jadhiya andhi' maksod mateyana Salerana. 2 E bakto jareya la para' Are 
Raja Bengko Un-dhaunan. 3 Daddi tan-taretanna Isa ngoca' ka Salerana, 
"Kassa' ba'na entar ka Yudea, me' olle red-moredda ba'na nangale'e keya 
lalakonna ba'na. 4 Mon oreng terro kalonta'a ta' kera alako tek-ngetek. 
Mon ba'na ngalakone parkara se kantha jareya, oreng sadunnya kodu tao 
kabbi!" 5 (Sabab tan-taretanna dibi ta' parcaja keya ka Salerana.) 6 "Gi 
banne baktona sateya," dhabuna Isa ka reng-oreng jareya, "tape kaangguy 
ba'na bila'a bai bisa. 7 Ba'na ta' kera ekabaji'i bi' oreng e dunnya reya. Tape 
Sengko' ekabaji'i bi' dunnya, polana Sengko' ros-terrosan ngoca' ja' 
lalakonna reng-oreng e dunnya reya juba'. 8 Kassa' ba'na dibi' entar ka 
paraya'an jareya. Sengko' ta' entara sabab g1i' banne baktona monggu ka 
Sengko'." 9 Kantha jareya dhabuna Isa ka tan-taretanna, daddi Salerana 
laju paggun alenggi e Galilea. 10 Saellana tan-taretanna entar ka paraya'an 
jareya, Isa laju meyos keya ta' asa'-kasa', ta' etemmo oreng. 11 E dhalem 
paraya'an jareya om-kaom oreng agung Yahudi nyare'e Isa sambi 
anya-tanya, "E dhimma oreng rowa?" 12 Bannya' oreng ato'-koto' arasane 
Isa. Badha se ngoca', "Arowa oreng becce'." Se laen badha se ngoca', 
"Enja! Oreng jareya ngajari oreng barang se sala." 13 Tape tadha' oreng se 
bangala acaca rang-terrangan sabab kabbi padha tako' ka para pangraja 
Yahudi. 14 E nga'-tengnga'anna paraya'an jareya, Isa maso' ka dhalem 
Padalemman Socce, laju molae morok. 15 Ja-pangraja Yahudi ce' 
gettonna, laju padha ngoca', "Baramma oreng reya me' tao ce' bannya'na, 
mangkana ta' tao asakola?" 16 Dhabuna Isa, "Se eajarragi Sengko' reya 
banne pangajaranna Sengko', tape pangajaranna se ngotos Sengko'. 17 
Oreng se endha' ngestowagi kasokanna Allah, tanto tao apa Tang 
pangajaran reya asalla dhari Allah otabana dhari Sengko' dibi. 18 Oreng 
se aberri' pangajaranna dibi' pera' nyareya nyama. Tape oreng se nyare 
kahormadan kaangguy se ngotos aba'na, oreng jareya jujur, ta' kera nepo 
oreng. 19 Mosa gu ta' manapa' papakonna Allah ka ba'na, ta' iya? Tape e 


antarana bana tadha! se ngestowagi papakon jareya. Arapa bana me' 
mateyana Sengko'?" 20 Oreng se bannya' jareya nyaot, "Sampeyan gila! 
Pasera se mateyana sampeyan?" 21 Dhabuna Isa, "Sengko' pera' 
ngalakone settong lalakon e are Sabat, ban ba'na getton. 22 Mosa aberri' 
parenta ka ba'na sopaja padha esonnat, maske sanyatana parkara sonnat 
jareya banne dhari Mosa asalla, tape dhari para bangatowana ba'na 
sabellunna Mosa. Daddi e are Sabat ba'na endha' nyonnat oreng keya. 23 
Mon ba'na ngalakone jareya polana tako' nerrak hokomma Mosa parkara 
sonnat, arapa ba'na me' peggel ka Sengko' polana mabaras oreng dhari 
sakabbiyanna panyakedda e are Sabat? 24 Ba'na ja' ahakime oreng pera' 
dhari se etangale'e mata, tape kodu adhasar kaadilan." 25 Saellana jareya 
badha reng-oreng Yerusalim se padha ngoca', "Areya gu ta' oreng se esare 
polana epateyana rowa, ta' tya? 26 Abas, ra, rowa', se acaca e adha'na 
oreng bannya' tadha' sengkana sakale, ban tadha' oreng se endha' 
ca'-ngoca'e! Pola om-kaom oreng agung rowa me' la apangrasa ja' oreng 
reya Rato Panyalamet? 27 Tape mon Rato Panyalamet rowa rabu, tadha' 
oreng se taowa dhari dhimma asalla. Mangkana sengko' ban ba'na tao 
dhari dhimma asalla oreng reya." 28 Teppa'na morok e Padalemman 
Socce jareya, Isa adhabu epakaja, "Daddi ba'na tao sapa Sengko' reya ban 
dhari dhimma Tang asal? Sengko' dhateng banne dhari Tang karep dibi'. 
Sengko' eotos bi' se kaagungan ha' kaangguy ngotos Sengko', ban Salerana 
ekenneng parcaja. Ba'na ta' kennal ka Salerana, 29 tape Sengko' kennal, 
sabab asalla Sengko' reya dhari Salerana, ban Salerana se ngotos Sengko'." 
30 E bakto jareya reng-oreng se terro mateyana Isa jareya terro nangkebba 
Salerana, tape tadha' se bangala nyandhak, sabab gi' banne baktona. 31 E 
antarana reng-oreng se badha e jadhiya bannya' se molae parcaja ka Isa, 
laju padha ngoca', "Mon Rato Panyalamet rowa rabu, ba' bisa'a mabadha 
kaajiban abannya'an dhari oreng reya?" 32 Reng-oreng Farisi ngedhing 
reng-oreng se padha ato'-koto' acaca parkara Isa jareya. Daddi, reng-oreng 
Farisi jareya, abareng ban mam-imam kapala nyoro wal-pangawalla 
Padalemman Socce nangkep Isa. 33 Isa adhabu ka oreng se bannya' se 
badha e Padalemman Socce jareya, "Pera' kare sakejja' Sengko' se 
apolonga ban ba'na. Saellana jareya Sengko' abaliya ka se ngotos Sengko'. 


34 Ba'na bakal nyareya Sengko', tape ta' kera tatemmo, sabab ba'na ta' bisa 
entar ka Tang kennengngan." 35 Ja-pangraja Yahudi pas padha saleng 
atanya, "Entara dha' emma ba'nengan oreng jareya me' sampe' ta' 
etemmowa bi' ba'na ban sengko'? Pola me' entara ka kennengnganna 
reng-oreng Yahudi e nagarana oreng Yunani ban ngajara oreng Yunani? 36 
Apa maksodda se ngoca' ja! sengko' ban ba'na bakal nyareya aba'na tape ta! 
kera tatemmo, ban ja' sengko' ban ba'na ta' bisa entar ka kennengnganna?" 
37 E are dhi-budhina e dhalem paraya'an jareya, iya areya e are se paleng 
penting, Isa ngadek e Padalemman Socce, laju adhabu epakaja, "Oreng se 
pelka' mara nyander ka Sengko', bi Sengko' eenommana. 38 Monggu ka 
oreng se parcaja ka Sengko', e dhalem Alketab esebbuttagi, 'Dhari atena 
agili aeng se aberri' kasalameddan.' " 39 (Se edhabuwagi Isa jareya 
parkara Errohna Allah, seetarema'a reng-oreng se parcaja ka Salerana. E 
bakto jareya oreng gi' ta! narema Errohna Allah, sabab Isa g1' ta' emolja'agi 
kalaban sedana.) 40 Bannya' oreng se ngedhing apa se edhabuwagi Isa 
jareya, ban e antarana badha se ngoca', "Oreng reya tanto Nabbi *Nabbi: 
Baca 1:21.* rowa!" 41 Se laen ngoca', "Jareya Rato Panyalamet!" Tape 
badha keya se ngoca', "Dhu e dhimma se badha'a Rato Panyalamet dhari 
Galilea? 42 E dhalem Alketab esebbuttagi ja' Rato Panyalamet jareya 
toronanna Daud ban dhatengnga dhari Betlehem, kampong asalla Daud." 
43 Daddi dhi-budhina reng-oreng jareya laju apadu polana Isa. 44 Badha 
se amaksod nangkebba Isa, tape tadha' se bangala nyandhak. 45 E bakto 
wal-pangawalla Padalemman Socce se esoro nangkep Isa abali, 
mam-imam kapala ban reng-oreng Farisi atanya, "Arapa Isa me' ta' egiba 
dha' enna' bi' ba'na?" 46 Wal-pangawal jareya nyaot, "Adhu, ta' oneng 
badha oreng se abu-dhabu akadi oreng gapaneka!" 47 "Apa ba'na la 
ekenneng giba ka jalan se sala keya bi' oreng jareya?" ca'na reng-oreng 
Farisi jareya. 48 "Apa badha e antarana ja-pangraja Yahudi otabana 
reng-oreng Farisi se parcaja ka oreng jareya? 49 Tape oreng se bannya' 
reya ta' tao ka hokomma Mosa, daddi maske baramma'a reng-oreng jareya 
la ekenneng babaston." 50 Sala settong dhari oreng Farisi jareya nyamana 
Nikodemus, se la tao entar ka Isa. Nikodemus ngoca' ka reng-oreng Farisi 
laenna, 51 "Menorot Hokom, oreng ta' kengeng eokom sabellunna 


parkarana epeyarsa'agi sareng manabi gi' ta' epareksa kasala'anna." 52 
"Ponapa sampeyan dhari Galilea jugan?" sambidda reng-oreng gella’. 
"Pareksa saos Alketab! Sampeyan oneng ja' tadha' nabbi se asalla dhari 
Galilea!" 53 Reng-oreng laju padha mole ka bengkona kabbi. 


8:1 Tape Isa meyos ka Gumo' Jaitun. 2 Kalagguwanna gu-laggu Isa meyos 
ka Padalemman Socce. E jadhiya bannya' oreng se nyander ka Salerana. 
Isa alenggi, laju molae morok reng-oreng jareya. 3 Sabatara jareya ru-guru 
agama ban reng-oreng Farisi nyander ka Isa, ngeba babine' se etemmo 
azina. Bi' reng-oreng jareya babine' buru esoro manjeng e adha'na oreng se 
bannya' jareya. 4 Reng-oreng Farisi ban ru-guru agama jareya laju mator 
ka Isa, "Guru, babine' paneka epanggi kalerressan azina. 5 E dhalem 
Hokomma Mosa badha atoran se nyebbuttagi babine' se kadi paneka kodu 
egarujuk sareng bato kantos mate. Samangken kadi ponapa pamanggina 
Panjennengngan?" 6 Reng-oreng jareya atanya kantha buru kalaban 
maksod ajebbaga Isa, me' olle bisa nyala'agi Salerana. Tape Isa pera' 
dhu'-nondhv', sarta nyerrat bi' rajunganna e tana. 7 E bakto reng-oreng se 
manjeng e jadhiya jareya terros maksa se atanya, Isa adhanga laju adhabu 
ka reng-oreng buru, "Sapa e antarana ba'na se ta' tao andhi' dusa, olle 
ngoteppagi bato dha'-adha' ka babine' reya." 8 Saellana jareya Isa nondhu' 
sarta rat-nyerrat pole e tana. 9 Saellana ngedhing dhabuna Isa se kantha 
jareya, reng-oreng jareya padha ondur gan settong, molae dhari se paleng 
towa. Dhi-budhina Isa kare bi'-dibi'an e jadhiya; tadha' oreng laen kajabana 
babine' gella' se gi' manjeng e kennengnganna. 10 Isa adhanga, laju adhabu 
ka babine' jareya, "Dha' emma reng-oreng rowa kabbi? Apa tadha' se 
ngokom ba'na?" 11 "Tadha'," saodda. "Iya ella," dhabuna Isa, "Sengko' ta' 
ngokoma ba'na keya. Sateya kassa' mole, ban ja' alako dusa pole!" 12 Isa 
adhabu pole ka oreng se bannya', dhabuna, "Sengko' reya terrangnga 
dunnya. Sapa se noro' Sengko' ta' kera ajalan e pettengnga, tape andhi' 
terrang se nera'e odhi'na." 13 "Samangken Sampeyan aberri' kasakseyan 
parkara aba'na dibi'," cama reng-oreng Farisi; "kasakseyan ganeka ta! 
lerres." 14 Isa adhabu, "Maske Sengko' nyakse'e Tang aba' dibi, ca'-oca' 
Sengko' jareya bendher, sabab Sengko' tao Sengko' reya dhari dhimma ban 


entara dha' emma. Ba'na ta' tao Sengko' reya dhari dhimma ban entara dha! 
emma. 15 Ba'na ahakime oreng ngangguy carana manossa; Sengko' ta' 
ahakime pa-sapa. 16 Tape saompamana Sengko' ahakime oreng, Tang 
potosan jareya adil, sabab Sengko' ta' kadibi'an; Sengko' ebarengnge Rama 
se ngotos Sengko'. 17 E dhalem Hokomma Mosa esebbuttagi ja' 
kasakseyan se bendher iya areya kasakseyanna oreng kadhuwa. 18 Se 
nyakse'e Sengko' badha kadhuwa iya areya Sengko' dibi' ban Rama se 
ngotos Sengko'." 19 "Badha e ka'mma Ramana Sampeyan?" ca'na 
reng-oreng Farisi jareya. Dhabuna Isa, "Ba'na ta' kennal ka Sengko', bariya 
keya ka Tang Rama. Ja' sakenga ba'na kennal ka Sengko', tanto ba'na 
kennal keya ka Tang Rama." 20 Jareya kabbi edhabuwagi Isa e bakto 
teppa'na morok e Padalemman Socce e seddima the-petthe baddhana pesse 
tor-ator. Tape tadha! oreng se nangkep Salerana, sabab gi1' ta' napa' ka 
baktona. 21 Isa adhabu pole ka reng-oreng se bannya' jareya, "Sengko' 
nyengla'a, dhari dhinna', ban ba'na bakal nyareya Sengko', tape ba'na bakal 
mateya e dhalem sa-dusana ba'na. Ba'na ta' bisa entar ka kennengngan se 
eentarana Sengko'." 22 Daddi om-kaom oreng agung Yahudi ngoca', "Pola 
oreng jareya aradda'a, sabab ngoca', 'Ba'na ta' bisa entar ka kennengngan se 
eentarana Sengko'.'" 23 Dhabuna Isa ka reng-oreng jareya, "Ba'na dhateng 
dhari baba; tape Sengko' dhateng dhari attas. Ba'na dhari dunnya, Sengko' 
banne dhari dunnya. 24 Jareya sababba arapa Sengko' me' ngoca' ja' ba'na 
bakal mateya e dhalem sa-dusana. Ban pajat ba'na bakal mateya e dhalem 
sa-dusana mon ba'na ta' parcaja jal, 'Sengko' reya se enyamae SENGKO' 
BADHA'." *SENGKO' BADHA: Olle daddi nyama reya noduwagi ka 
nyama se eagem Allah kaangguy anyata'agi Salerana (Kal. 3:14).* 25 
"Pasera Sampeyan paneka?" ca'na reng-oreng jareya. Dhabuna Isa, 
"Arapa'a Sengko' me' acaca'a bi' ba'na pole! 26 Gi bannya' parkara ba'na se 
bi' Sengko' ekoca'agiya ban ehakimana. Tape se ngotos Sengko' ekenneng 
parcaja. Ban Sengko' abala ka dunnya pa-apa se ekaedhing Sengko' dhari 
Salerana." 27 Reng-oreng jareya padha ta' ngarte ja' se ekadhabu Isa 
jareya parkara Rama. 28 Daddi Isa adhabu ka reng-oreng jareya, "Dhaggi' 
mon ba'na la matenggi Pottrana Manossa, ba'na tanto tao ja', 'Sengko' reya 
se enyamae SENGKO' BADHA'. Ban ba'na tanto tao ja' tadha' se elakone 


Sengko' dhari Sengko' dibi. Se ekoca'agi Sengko' pera' se edhabuwagi 
Rama ka Sengko'. 29 Ban se ngotos Sengko' jareya asarengnge Sengko'. 
Sengko' ta' tao edina kadibi'an, sabab Sengko' ros-terrosan ngalakone 
pa-apa se ekasokane Salerana." 30 Saellana Isa adhabuwagi jareya kabbi, 
laju bannya' oreng se parcaja ka Salerana. 31 Saellana jareya Isa adhabu ka 
reng-oreng se parcaja ka Salerana, "Mon ba'na atoro' ka Tang pangajaran, 
ba'na pajat Tang mored onggu, 32 ba'na bakal taowa ka Allah se teppa', 
ban lantaran jareya ba'na bakal epabebasa." 33 "Kaula paneka toronanna 
Ibrahim," ca'na reng-oreng jareya. "Kaula gi' ta' oneng ekadunor pasera'a 
saos! Ponapa maksottepon Panjennengngan se adhabu, 'Ba'na bakal 
epabebasa?'" 34 "Sengko' ngoca' sabendherra ka ba'na," dhabuna Isa ka 
reng-oreng jareya. "Oreng alako dusa, jareya dunorra dusa. 35 Ban oreng 
se daddi dunor ta' andhi' kennengngan se teptep e dhalem kalowarga, 
dineng ana' salanjangnga andhi' kennengngan e dhalem kalowarga. 36 
Daddi, mon ba'na epabebas bi' ana', ba'na bebas ongguwan. 37 Pajat 
Sengko' la tao ja' ba'na reya toronanna Ibrahim. Tape ba'na aehteyar 
mateyana Sengko' polana ba'na ta' endha' narema Tang pangajaran. 38 Se 
ekoca'agi Sengko' pa-apa se etangale'e Sengko' e Tang Rama. Dineng se 
elakone ba'na iya areya se eajarragi eppa'na ba'na ka ba'na." 39 Saodda 
reng-oreng jareya, "Rama kaula sadaja Ibrahim." "Ja' sakenga ba'na ana'na 
Ibrahim onggu," dhabuna Isa, "tanto ba'na ngalakone pa-apa se elakone 
Ibrahim. 40 Sengko' ngabala ka ba'na sabarang se bendher se ekaedhing 
Sengko' dhari Allah, tape bi' ba'na Sengko' epateyana. Ibrahim ta' kantha 
jareya! 41 Ba'na ngalakone pa-apa se elakone eppa'na ba'na dibi'." Saodda 
reng-oreng jareya, "Kaula banne ana' jada. Rama kaula namong settong, 
enggi paneka Allah dibi'." 42 Isa laju adhabu ka reng-oreng jareya, "Ja' 
sakenga Allah reya Ramana ba'na, ba'na tanto taresna ka Sengko', sabab 
Sengko' dhateng dhari Allah. Sengko' dhateng banne sajjana Sengko' dibi, 
tape Salerana se ngotos Sengko'. 43 Apa sababba me' ba'na ta' ngarte ka se 
ekoca'agi Sengko'? Tadha' laen kajabana polana ba'na ta' kellar ngedhing 
Tang pangajaran. 44 Eppa'na ba'na se bendher iya areya Iblis, ban ba'na 
norodi karebba eppa'na. Dhari lamba' Iblis jareya tokang mate'e, ta' tao 
noro' ka se bendher, sabab Iblis jareya ta' andhi' barang se bendher. Mon 


Iblis jareya acaca lecek, jareya pantes, sabab pajat cara jareya babategga. 
Iblis jareya lecegan, ban asalla sakabbiyanna kalecegan. 45 Tape se 
ekacaca Sengko' pera! barang se bendher, ban jareya lantaranna arapa ba'na 
me' ta' parcaja ka Sengko'. 46 Sapa e antarana ba'na se bisa abukteyagi ja' 
Sengko' andhi' dusa? Mon se ekoca'agi Sengko' bendher kabbi, arapa ba'na 
me' ta' parcaja ka Sengko'? 47 Oreng se asalla dhari Allah, ngedhingngagi 
ka dhabuna Allah. Tape ba'na banne dhari Allah, jareya sababba ba'na ta' 
endha' ngedhingngagi." 48 Reng-oreng Yahudi jareya nyaot ka Isa, "Gu ta' 
la bendher cama sengko' ja! ba'na reya oreng Samaria se kasosoban setan?" 
49 Dhabuna Isa, "Sengko' ta' kasosoban setan. Sengko' hormat ka Tang 
Rama, tape ba'na ya-nyeya Sengko'. 50 Sengko' ta' nyare kahormadan 
kaangguy Tang aba' dibi'. Badha se ngehteyarragi sopaja Sengko' olleya 
kahormadan, ban jareya se ahakime. 51 Tang oca' bendher, ja' oreng se 
atoro' ka Tang oca' salanjangnga ta' kera mate." 52 Reng-oreng Yahudi 
jareya laju ngoca', "Sateya sengko' yakin ja' ba'na reya pajat kasosoban 
setan ongguwan! Ibrahim la seda, bariya keya sakabbiyanna nabbi. Tape 
ba'na ngoca', 'Oreng se atoro' ka Tang oca' salanjangnga ta' kera mate.' 53 
Mon Ibrahim dibi' la seda, ban bi-nabbi la padha seda kabbi, sapa ba'na 
reya? Apa ba'na apangrasa araja'an dhari Ibrahim?" 54 Dhabuna Isa, "Ja' 
sakenga Sengko' nyare kahormadan kaangguy Tang aba' dibi, kahormadan 
jareya tadha' artena. Se ngormadi Sengko' Tang Rama, se bi' ba'na eanggep 
Allahna ba'na, 55 mangkana ba'na ta' kennal ka Salerana. Tape mon 
Sengko' kennal. Ja' sakenga Sengko' ngoca' ta' kennal ka Salerana, Sengko' 
lecegan, akantha ba'na. Sengko' kennal ka Salerana, ban esto ka dhabuna. 
56 Ramana ba'na Ibrahim ce' sennengnga polana nangaleyana Tang are. 
Ibrahim la nangale ka Tang are jareya, ban Ibrahim senneng." 57 Ca'na 
reng-oreng Yahudi jareya, "Omorra ba'na gi' ta' napa' saeket taon, me' 
ngoca' la nangale'e Ibrahim?" 58 Dhabuna Isa, "Sengko' ngoca'a 
sabendherra ka ba'na: Sabellunna Ibrahim lahir, Sengko' la badha." 59 
Reng-oreng Yahudi jareya laju ngala' bato egarujukkagiya ka Isa, tape Isa 
ngetek, terros kalowar dhari Padalemman Socce jareya. 


9:1 E bakto Isa alomampa, laju ngoladi badha oreng se buta molae lahir. 2 


Ca'na red-moredda ka Isa, "Guru, aponapa oreng ka'issa' me' elahirragi 
buta? Se dusa ponapa aba'na dibi', ponapa ebu otaba eppa'na?" 3 Dhabuna 
Isa, "Oreng rowa buta banne polana dusana dibi' otabana dusana oreng 
towana, tape me' olle oreng nangale'e kobasana Allah se alako e dhalem 
oreng buta jareya. 4 Mon gi' seyang, ba'na kodu terros ngalakone lalakonna 
Salerana se ngotos Sengko' reya. Are bakal malemma, ban tadha' oreng 
settonga se bisa'a alalakon. 5 Saabidda Sengko' badha e dunnya reya, 
Sengko' terrangnga dunnya." 6 Saellana adhabu kantha jareya Isa laju aedu 
ka tana; eduna jareya egulek ban tana, laju ebuliddagi ka matana oreng se 
buta jareya, 7 sarta adhabu, "Kassa' araop ka Taman Siloam." (Siloam 
artena "eotos"). Daddi oreng jareya entar araop ka taman buru. E bakto 
abali, matana la nangale'e. 8 Ga-tatanggana ban reng-oreng se sabellunna 
jareya nangale'e oreng jareya ngemmes, padha ngoca', "Arowa gu ta' oreng 
se biyasana toju' ngemmes rowa, ta' iya?" 9 Badha se ngoca', "Iya, 
bendher." Tape badha pole se ngoca', "Banne, oreng jareya coma merep 
oreng ngemmes se buta jarowa." Tape oreng jareya dibi' ngoca', "Lerres, 
kaula oreng ngemmes se buta ganeka." 10 "Baramma dha'-adha'na me' 
ba'na pas nangale'e?" ca'na reng-oreng jareya ka oreng ngemmes gella'. 11 
Saodda oreng jareya, "Oreng se anyama Isa ka'issa' abadhi cellot sakone', 
laju ebuliddagi ka tengal kaula sambi adhabu, 'Kassa' araop ka Taman 
Siloam.' Kaula entar ka taman ganeka; e bakto araop ganeka kaula laju 
nengale." 12 "Badha e dhimma oreng jareya?" ca'na reng-oreng jareya. 
Saodda oreng ngemmes jareya, "Ta' oneng." 13-14 E bakto Isa agulek 
tana bi' eduna kaangguy mamella' matana oreng se buta rowa teppa'na are 
Sabat. Daddi oreng se dha'-adha'na buta jareya egiba ka reng-oreng Farisi. 
15 Reng-oreng Farisi jareya atanya baramma dha'-adha'na oreng jareya me 
pas nangale'e. Saodda oreng jareya, "Mata kaula ebulidi cellot, bi' kaula 
eberse'e, kaula laju nengale." 16 Reng-oreng Farisi jareya badha se padha 
ngoca', "Oreng se ngalakone jareya ta' kera dhari Allah asalla, sabab oreng 
jareya ta' marduli ka are Sabat." Tape se laen ngoca', "Dhu e dhimma 
badha oreng se dusa ngalakone kaajiban se kantha reya?" Daddi 
reng-oreng Farisi jareya pas padha apadu. 17 Daddi reng-oreng Farisi 
jareya atanya ka oreng gella', "Mon ca'na ba'na, oreng apa se mabaras 


ba'na sampe! nangale'e jareya?" "Oreng ganeka nabbi," saodda oreng 
jareya. 18 Tape pin-pamimpin Yahudi jareya ta' endha' parcaja ja' oreng 
jareya pajat buta sabellunna, ban sateya nangale'e. Daddi oreng towana laju 
eolok, esoro ka jadhiya, 19 pas etanyae, "Bendher reya ana'na ba'na, ya? 
Ca'na ba'na ana'na reya buta dhari dhalem tabu'. Baramma sateya me' laju 
nangale'e?" 20 Eppa' ban ebuna oreng jareya nyaot, "Lerres ka'dhinto' ana' 
abdina, se pajat buta dhari dhalem tabu'. 21 Namong abdina ta' oneng kadi 
ponapa me' laju nengale. Sapaneka jugan pasera se mabaras me' kantos 
nangale'e, abdina ta' oneng. Pareksane saos ka orengnga dibi', sabab ana' 
abdina ka'dhinto' ampon dibasa; tanto oneng nyaot dibi'." 22 Eppa' ban 
ebuna oreng jareya ngoca' kantha jareya polana tako' ka para pamimpin 
Yahudi jareya; sabab reng-oreng jareya la amopakat ja' pa'-sapa'a se 
ngakone ja' Isa jareya Rato Panyalamet, ta' olle maso' ka kennengnganna 
kabakteyan pole. 23 Daddi eppa' ban ebuna oreng jareya ngoca', 
"Pareksane saos ka orengnga dibi', sabab ana' abdina ka'dhinto' ampon 
dibasa." 24 Oreng se asalla buta gella' eolok pole bi' reng-oreng Farisi 
jareya; oca'na, "Mara ba'na asompa ja' ba'na acaca'a sabendherra. Sengko' 
kabbi tao oreng jareya oreng se dusa." 25 "Abdina ta' oneng ponapa oreng 
ganeka dusa ponapa bunten," ca'na oreng jareya, "se abdina oneng namong 
settong: gi' dhimen abdina buta, samangken nengale." 26 Reng-oreng 
Farisi jareya pas ngoca' ka oreng jareya, "Ba'na epabaramma bi' oreng 
jarowa? Epabaramma ba'na me' pas nangale'e?" 27 "Abdina ampon 
mator," cama oreng jareya, "panjennengngan ta' kasokan meyarsa'agi. 
Aponapa me' gi' mareksane pole? Ponapa panjennengngan terro daddiya 
red-moredda jugan?" 28 Reng-oreng Farisi jareya apesowan, laju ngoca', 
"Ba'na moredda; sengko' banne! 29 Sengko' moredda Mosa. Sengko' tao 
ja' Allah la abu-dhabu ka Mosa. Tape sengko' ta' tao dhari dhimma asalla 
oreng jareya." 30 Saodda oreng jareya, "Me' ce' anena! Panjennengngan ta' 
ngagali dhari ka'dhimma asalla oreng ka'issa', mangkana sareng oreng 
ka'issa' abdina epabisa nangale'e. 31 Sadajana oreng oneng ja' Allah ta! 
kasokan meyarsa'agi oreng se dusa; se epeyarsa'agi namong oreng se 
hormat ka Salerana sareng ajalannagi sadajana kasokanna. 32 Ngabidi 
dunnya gi' buru ecepta'agi gi' ta' oneng badha oreng mereng ja! badha oreng 


mamella' matana oreng se buta dhari tabu'. 33 Manabi oreng ka'issa' banne 
dhari Allah asalla, oreng gapaneka ta' kera bisa apa-ponapa." 34 Saodda 
reng-oreng Farisi gella', "Apa? Ba'na se possa' ban dusa dhari dhalem tabu' 
ngajarana sengko' kabbi?" Daddi molae dhari bakto jareya oreng jareya ta' 
ebagi maso' ka kennengnganna kabakteyan. 35 Isa meyarsa ja' oreng se 
dha'-adha'na buta gella' ta' ebagi maso' ka kennengnganna kabakteyan. 
Oreng jareya esare; saellana etemmo laju adhabu, "Apa ba'na parcaja ka 
Pottrana Manossa?" 36 Saodda oreng jareya, "Pasera oreng gapaneka, 
Guste? Ngereng abdina parenge oneng me' olle abdina parcaja ka 
Salerana." 37 "Ba'na la nangale'e oreng jareya," ca'na dhabuna Isa, "iya 
areya oreng se sateya teppa'na abu-dhabu ban ba'na." 38 "Abdidalem 
parcaja, Guste," ca'na oreng jareya, laju asojud e ajunanna Isa. 39 Isa 
adhabu, "Sengko' dhateng ka dunnya reya kaangguy ahakime, sopaja 
oreng se buta nangale'e, ban oreng se nangale'e me' olle buta." 40 
Reng-oreng Farisi se teppa'na badha e jadhiya badha se padha ngedhing 
Isa adhabu kantha jareya, laju padha atanya ka Isa, "Ponapa bi' Sampeyan 
kaula eanggep buta jugan?" 41 Dhabuna Isa, "Ja' sakenga ba'na buta, ba'na 
ta' kera andhi' dusa. Tape sabab ba'na ngoca' ja' ba'na ta' buta, jareya artena 
ba'na gi' dusa." 10:1 "Bendher onggu Tang oca' reya: Oreng se maso' ka 
dhalem kandhangnga dumba ta' lebat e labangnga, tape alonca' e pagar, 
jareya maleng ban bigal. 2 Tape oreng se maso' lebat e labangnga, jareya 
oreng se ngowan. 3 Oreng jareya tanto pas ebukka'e labang bi' panjagana; 
ba-dumba se eolok nyamana gan tong-settong ban etonton kalowar padha 
noro' sowarana. 4 Saellana ba-dumba jareya egiba kalowar, se ngowan 
gella' laju ajalan e adha', ba-dumbana noro' bunte' e budhiyanna sabab 
kennal ka sowarana. 5 Ba-dumba jareya ta' kera noro' oreng laen, la'-mala' 
mon badha oreng laen laju buru ajauwi oreng jareya sabab ta' kennal ka 
sowarana." 6 Isa nyareta'agi parompama'an jareya, tape reng-oreng jareya 
ta' ngarte apa maksodda. 7 Daddi Isa laju adhabu pole, "Bendher onggu 
Tang oca' reya: Sengko' reya labang se elebadana dumba. 8 Se dhateng 
sabellunna Sengko' jareya maleng ban bigal, tape sowarana ta' kera 
eedhingngagi ban ba-dumba jareya. 9 Sengko' reya labang. Sapa se lebat e 
Sengko' tanto salamet, mon kalowar maso' e jadhiya nemmo kakanan. 10 


Mon maleng maso' maksodda pera' co'-ngeco'a, mateyana otaba ararosaga. 
Tape Sengko' dhateng sopaja manossa padha'a odhi' -- odhi' ta' kakorangan 
pa-apa. 11 Sengko' reya oreng ngowan se becce'. Oreng ngowan se bagus, 
ehlas mate kaangguy ba-dumbana. 12 Oreng opa'an se banne oreng 
ngowan ban banne se andhi' dumba jareya, mon nangale'e pate' alas 
nyander laju padha buru, ba-dumbana edina'agi. Daddi ba-dumbana jareya 
laju eceppa' ban epasalebbudan bi' pate' alas jareya. 13 Oreng opa'an jareya 
buru, sabab se alako nyare opa; ta' parduli ka ba-dumbana. 14-15 Sengko' 
reya oreng ngowan se becce'. Akantha Rama se ngagali ka Sengko' ban 
Sengko' tao ka Tang Rama, bariya keya Sengko' reya kennal ka Tang 
ba-dumba ban Tang ba-dumba jareya kennal ka Sengko'. Sengko' ehlas 
mate kaangguy Tang ba-dumba jareya. 16 Gi' badha ba-dumba laenna, 
Tang andh'' keya, tape ta' tamaso' e dhalem kompolanna ba-dumba reya. 
Ba-dumba jareya bi' Sengko' masthe egiba keya ban ba-dumba jareya 
bakal ngedhingngagiya Tang sowara. Ba-dumba jareya kabbi bakal 
daddiya settong ambalan ban settong se ngowan. 17 Rama taresna ka 
Sengko' sabab Sengko' massra'agi Tang nyaba, se bakal etarema'a pole. 18 
Sapa'a bai ta' bisa ngala' Tang nyaba dhari Sengko'. Sengko' massra'agi 
Tang nyaba jareya dhari karep Sengko' dibi'. Sengko' kobasa massra'agiya 
Tang nyaba jareya, ban kobasa keya ngala' balina. Jareya lalakon se 
etarema Sengko' dhari Tang Rama." 19 Polana dhabuna Isa se kantha 
jareya, reng-oreng Yahudi se badha ejadhiya molae apadu pole. 20 
Bannya' se ngoca', "Oreng jareya kamaso'an setan! Gila! Arapa'a me' 
ngedhingngagi oreng kantha jareya?" 21 Tape badha keya se ngoca', 
"Oreng se kamaso'an setan ta' kera acaca kantha rowa! E dhimma badha 
setan mamella' matana oreng buta?" 22 E Yerusalim reng-oreng teppa'na 
araya'agi Are Raja Paresmeyanna Padalemman Socce. E bakto jareya 
mosem cellep. 23 Isa teppa'na alomampa e Amperra Sulaiman e dhalem 
Padalemman Socce, 24 pas badha reng-oreng Yahudi nyander akompol e 
sakalenglengnga Isa. Oca'na reng-oreng jareya, "Gi' saponapa pole abidda 
kaula paneka bi' Panjennengngan epanya'-tanya'ana e dhalem ate? Ngereng 
dhabuwagi rang-terrangan manabi Panjennengngan paneka Rato 
Panyalamet." 25 Dhabuna Isa, "Sengko' la abala ka ba'na, tape ba'na ta' 


parcaja. Pa-apa se la elakone Sengko' kalaban kobasana Tang Rama, daddi 
bukte parkara Sengko'. 26 Ba'na ta! parcaja polana ba'na ta' tamaso' 
golonganna Tang ba-dumba. 27 Tang ba-dumba ngedhingngagi Tang 
sowara. Sengko' kennal ka ba-dumba jareya, ban ba-dumba jareya noro' 
Sengko'. 28 Bi Sengko' ba-dumba jareya eberri'i odhi' se saongguna ban se 
langgeng, ban salanjangnga ba-dumba jareya ta' kera mate. Tadha' oreng se 
bisa arampas dumba jareya dhari Tang tanang. 29 Tang Rama, se 
marengngagi ba-dumba jareya ka Sengko', alebbiyan dhari apa'a bai. Ban 
tadha' oreng se bisa'a arampas jareya dhari Rama. 30 Sengko' ban Rama 
reya settong." 31 Reng-oreng Yahudi jareya laju padha ngala' bato pole 
agarujuga Isa. 32 Tape Isa adhabu ka reng-oreng jareya, "Ba'na la 
nangale'e Sengko' ngalakone bannya' lalakon se becce', se epakonnagi 
Rama ka Sengko'. Dhari sakabbiyanna Tang lalakon jareya se kemma se 
andaddiyagi ba'na agarujuga Sengko' sateya reya?" 33 Reng-oreng Yahudi 
jareya nyaot, "Ba'na egarujuga ban bato banne polana lalakonna ba'na se 
becce', tape polana ba'na ya-nyeya Allah. Ba'na pera' manossa, tape ba'na 
madaddiya aba'na dibi' Allah." 34 Isa laju adhabu, "Neng e Buku 
Hokomma ba'na gu ta' esebbuttagi kantha reya: 'Ba'na reya la'-alla'an?' 35 
Ba'na tao ja' se esebbuttagi e dhalem Alketab eangguy salanjangnga. 
Daddi, mon Allah nyebbut 'la'-alla'an' ka reng-oreng se narema dhabuna, 36 
arapa bi' bana Sengko' me' ekoca' ya-nyeya Allah polana Sengko' ngoca' ja' 
Sengko' reya Pottrana Allah? Mangkana Sengko' reya epele bi' Rama sarta 
eotos ka dunnya. 37 Mon Sengko' ta' ajalannagi lalakon se epakonnagi 
Rama ba'na ja' parcaja ka Sengko'. 38 Tape sarrena dhabuna Rama jareya 
bi' Sengko' ejalannagi, paparcaja ba'na ka apa se elakonnagi Sengko' 
jareya, maske ba'na ta' endha' parcaja ka Sengko'. Kalaban cara jareya 
ba'na tao ban ngarte ja! Rama teptep daddi settong bi' Sengko', ban Sengko' 
daddi settong bi Rama." 39 Reng-oreng jareya aehteyar pole se mega'a 
Isa, tape Isa lopot dhari reng-oreng jareya. 40 Isa abali pole ka temorra 
Songay Yordan, e kennengnganna Yahya abaptis lamba'na, laju alenggi e 
jadhiya. 41 Bannya' oreng se nyabis ka Salerana. Oca'na reng-oreng jareya, 
"Yahya ta! mabadha kaajiban-kaajiban, tape pa-apa se edhabuwagi 
parkara oreng reya teppa' kabbi." 42 Reng-oreng jareya laju bannya' se 


parcaja ka Isa. 


11:1 Badha oreng se anyama Lazarus, emeng e Betania bi' taretanna se 
anyama Miriyam ban Marta. 2 Miriyam jareya se nyelene mennya' ka 
padana Guste Isa, se pas ekessot bi' obu'na. E settong bakto Lazarus jareya 
sake'. 3 Taretanna se kadhuwa nyoro oreng ngabarragi ka Isa, "GUSTE, 
taretan kaula, kanca kakasena Panjennengngan, nganglo." 4 E bakto Isa 
meyarsa kabar jareya, laju adhabu, "Panyaket jareya ta' kera daddi talajana 
Lazarus. Kadaddiyan reya emaksottagi sopaja Allah eagungngagi, ban 
sopaja Pottrana Allah emolja'agiya keya." 5 Isa reya taresna ka Marta, 
Miriyam ban Lazarus. 6 Tape e naleka meyarsa kabar ja' Lazarus sake' 
jareya, Isa gi' terros enneng e kalenggiyanna dhu are aggi'. 7 Saellana 
jareya pas buru adhabu ka red-moredda, "Mara ja' abaliya ka Yudea." 8 
Saodda red-moredda jareya, "Guru, gi' buruwan saos Panjennengngan 
egarujuga ban bato sareng reng-oreng Yahudi e ka'issa', me' samangken 
abaliya ka ka'issa' pole?" 9 "Saare gu ta' badha dhubellas ejjam, ta' iya?" 
dhabuna Isa. "Oreng se ajalan e baja seyang, ta' tatandhung sabab nangale'e 
terama dunnya reya. 10 Tape oreng se ajalan e baja malem tatandhung, 
sabab tadha' tera' e aba'na." 11 Kantha jareya dhabuna Isa. Saellana jareya 
laju adhabu pole, "Tang kanca Lazarus la tedhung; tape Sengko' entara 
ajaga'ana." 12 Red-moredda Isa mator, "GUSTE, manabi Lazarus 
tedhung, tanto badhi barasa." 13 Maksodda Isa iya areya ja' Lazarus 
jareya la mate. Tape red-moredda nyangka Lazarus tedhung biyasa. 14 
Daddi Isa laju adhabu rang-terrangan ka red-moredda jareya, "Lazarus la 
mate. 15 Tape pojur Sengko' teppa'na tadha' e dhissa', sabab jareya lebbi 
becce' kaangguy ba'na, me' olle ba'na parcaja. Mara sateya ja' entara ka 
Lazarus." 16 Tomas se enyamae "Se Kembar", ngoca' ka ca-kancana, 
"Mara la ngereng, me' olle sengko' ban ba'na mate abareng ban GUSTE!" 
17 Sanapa'na Isa ka kennengngan jareya, Lazarus la olle pa' are se 
ekoburragi. 18 Betania reya ma'-semma' ka Yerusalim, ra-kera tello kilo 
jauna. 19 Bannya' oreng Yahudi se la entar alalabat ka Marta ban Miriyam. 
20 E bakto ngedhing ja' Isa rabu, Marta laju kalowar ngamba' Isa, tape 
Miriyam paggun enneng e bengkona. 21 Atorra Marta ka Isa, "GUSTE, ja' 


sakenga e bakto gapaneka Panjennengngan badha e ka'dhinto', tanto 
taretan abdina ta' kera mate. 22 Namong abdina oneng, sanare samangken 
tanto Allah marenge ponapa'a saos se eso'on Panjennengngan, ka Salerana, 
GUSTE." 23 "Taretanna ba'na bakal odhi'a pole," dhabuna Isa ka Marta. 
24 Saodda Marta, "Lerres, abdina oneng ja! Lazarus badhi odhi'a pole 
manabi oreng mate padha epajaga'a e Are Keyamat." 25 Dhabuna Isa ka 
Marta, "Sengko' reya se aberri' kaodhi'an ban se majaga oreng se la mate. 
Oreng se parcaja ka Sengko' bakal odhi'a, maskeya la mate. 26 Ban oreng 
se odhi' se parcaja ka Sengko' salanjangnga ta' kera mate. Ba' parcaja'a 
ba'na ka parkara jareya?" 27 "GUSTE," saodda Marta, "abdina parcaja 
Junandalem Pottrana Allah, Rato Panyalamet se badhi rabuwa ka dunnya 
ka'dhinto'." 28 Saellana mator kantha jareya, Marta laju entar ngolok 
Miriyam, taretanna, ato'-koto' kantha reya, "Guru badha e dhinna'; ba'na 
etanya'agi." 29 Ngedhing jareya, Miriyam duli jaga, pas entar ngamba' Isa. 
30 E bakto jareya Isa gi' ta! maso' ka disa, gi badha e kennengnganna se 
tapanggi bi' Marta. 31 Reng-oreng Yahudi se alalabat ka Miriyam, e bakto 
nangale'e Miriyam jaga ban kalowar ru-kaburu, kabbi padha noro' bunte', 
sabab nyangka Miriyam entara ka koburan, nangesa e jadhiya. 32 E bakto 
napa' ka kennengnganna Isa sarta nangale'e Isa e jadhiya, Miriyam laju 
asojud e ajunanna sarta mator, "GUSTE, ja' sakenga e bakto gapaneka 
Panjennengngan badha e ka'dhinto', tanto taretan abdina ta' kera mate." 33 
E bakto Isa ngoladi Miriyam nanges, ban reng-oreng Yahudi se entar ka 
jadhiya abareng ban Miriyam jareya nanges keya, panggaliyanna arassa 
ngennes. 34 Daddi Isa laju mareksane ka reng-oreng jareya, "Ekoburragi e 
dhimma Lazarus jareya?" "Ngereng manabi ngoladana, GUSTE," ca'na 
reng-oreng jareya. 35 Isa pas molar. 36 Daddi reng-oreng Yahudi padha 
ngoca', "Abas, wa, Isa jareya ce' taresnana ka Lazarus!" 37 Tape badha 
keya se padha ngoca', "Oreng buta epamella', arapa Lazarus me' ta' 
etolong me' olle ta' sampe' mate?" 38 Isa arassa ce' ngennessa pole, daddi 
laju meyos ka koburan. Koburanna jareya settong guwa se etotop ban bato 
se raja. 39 "Pangalle batona," ca'na dhabuna. Ca'na Marta, taretanna oreng 
se mate jareya, "Adhu, GUSTE, Lazarus se ekoburragi ampon kengeng pa' 
are. Tanto bauepon baceng!" 40 Isa adhabu ka Marta, "Sengko' gu ta' la 


ngoca' ka ba'na, mon ba'na parcaja, ba'na bakal nangaleyana rajana 
kobasana Allah!" 41 Daddi bato totobba koburan jareya bi' reng-oreng se 
badha e jadhiya laju ealle. Saellana jareya Isa adhanga ka langnge', laju 
adhabu, "Mator sakalangkong, Rama, Junandalem ampon meyarsa'agi 
Abdidalem. 42 Abdidalem oneng ja' Junandalem salanjangnga meyarsa'agi 
abdidalem, namong Abdidalem ngoca' kadi ka'dhinto' kaangguy reng-oreng 
se badha e ka'dhinto', me' olle padha parcaja ja' Junandalem se ngotos 
Abdidalem." 43 Saellana mare se adhabu kantha jareya, Isa laju aera' 
epakaja, "Lazarus, kalowar!" 44 Lazarus se la mate jareya laju kalowar 
dhari koburanna. Tanang ban sokona gi' ebetbet ban kaen kapan, bariya 
keya mowana gi" etotop ban kaen totobba mowa. "Bukka' kaen kapanna 
me' olle bebas ajalan," dhabuna Isa ka reng-oreng se badha e jadhiya. 45 
Bannya' reng-oreng Yahudi se alalabat ka Miriyam, parcaja ka Isa e bakto 
nangale'e kadaddiyan jareya. 46 Tape badha keya se padha entar ka oreng 
Farisi, ngabala pa-apa se elampa'agi Isa. 47 Daddi reng-oreng Farisi ban 
mam-imam kapala padha arapat ban Mahkamah Agama. Ca'na reng-oreng 
jareya, "Samangken kadi ponapa? Oreng paneka mabadha kaajiban 
sabannya'na. 48 Manabi epanneng terros cara paneka oreng tanto padha 
parcaja kabbi ka Isa ganeka. Dhi-budhina tantara Roma tanto pas dhateng 
maancora Padalemman Socce paneka ban sadajana bangsa Yahudi." 49 E 
antarana reng-oreng jareya badha se anyama Kayafas, se e taon jareya 
teppa'na daddi imam agung. Oca'na Kayafas jareya, "Sampeyan paneka 
me' ta' oneng pa-ponapa! 50 Ponapa sampeyan ta' oneng ja' bit 
kasalameddanna ra'yat langkong sae oreng settong se mate etembang 
bangsana sampeyan ban kaula ancor sadaja?" 51 Sanyatana Kayafas ngoca 
kantha jareya banne dhari pekkeranna dibi'. Tape menangka imam agung e 
taon jareya Kayafas anobuwaddagi ja' Isa seda'a kaangguy bangsa Yahudi. 
52 Ban banne kaangguy bangsa Yahudi malolo, tape kaangguy makompol 
tra-pottrana Allah se acar-pencar. 53 Molae dhari jareya ja-pangraja 
Yahudi asakongkel mateyana Isa. 54 Daddi Isa ta' tao ngaton pole e 
adha'na oreng bannya' e kalanganna bangsa Yahudi. Salerana meyos dhari 
Yudea ka kottha se anyama Efraim e seddi'na ra-ara. E jadhiya Isa 
apolong ban para moredda. 55 E bakto jareya la para' Are Raja Paskana 


Yahudi. Bannya' oreng dhari sa-disa la entar ka Yerusalim ajalannagiya 
opacara aberse'e aba! sabellunna paraya'an jareya. 56 Reng-oreng jareya 
padha nyare'e Isa, ban e bakto padha akompol e Padalemman Socce, 
padha saleng atanya kantha reya, "Baramma ca'na ba'na? Olle daddi 
Salerana ta' kera meyos ka paraya'an reya." 57 Reng-oreng jareya ngoca' 
kantha jareya polana mam-imam kapala ban reng-oreng Farisi la 
marenta'agi ja' pa'-sapa'a se tao ka kennengnganna Isa, kodu areppot sabab 
Isa jareya etangkebba. 


12:1 Nem are sabellunna Are Raja Paska, Isa meyos ka Betania. E jadhiya 
bengkona Lazarus se bi' Isa epaodhi' pole saellana mate. 2 E bengkona 
Lazarus jareya Isa eka'-angka'e, eladine Marta. Lazarus ban moy-tamoyya 
toju' ngakan abareng ban Isa. 3 Saellana jareya Miriyam nyander, ngeba 
mennya' ro'om narwastu, bannya'na satengnga liter, se argana ce' 
larangnga. Mennya' jareya eselen ka padana Isa, laju ekessot bi' obu'na. 
Ro'omma mennya' jareya daddi sabengko. 4 Sala settongnga moredda Isa 
se anyama Yudas Iskariyot -- iya areya se e budhi arena akiyanat ka Isa -- 
ngoca', 5 "Aponapa mennya' ro'om paneka me' ta' ejuwal bai, mon gun tello 
ratos pesse salaka “pesse salaka: Baca katerranganna Mrk. 6:37.* paju; 
pessena ekenneng bagi ka oreng mesken." 6 Yudas ngoca' kantha jareya 
banne polana aba'na mekkere oreng mesken, tape polana aba'na maleng; 
pesse andhima se sabarengngan se epateggu' ka aba'na seggut ekala'e. 7 
Tape Isa adhabu, "Dina, ra, panneng babine' jareya! Sengko' emennya'e 
polana eparanta'a se ekoburragiya. 8 Oreng mesken salanjangnga badha e 
antarana ba'na, tape Sengko' enja'." 9 Bannya' oreng Yahudi se ngedhing ja! 
Isa badha e Betania, daddi laju padha entar ka jadhiya. Banne pera' terro 
tatemmowa ban Isa, tape terro nangaleyana keya Lazarus se epaodh'' pole 
bi' Isa. 10 Jareya sababba mam-imam kapala amaksod mateyana Lazarus 
keya; 11 sabab daddi dadalanna bannya' oreng Yahudi ta' endha' noro' 
reng-oreng jareya pole sarta laju parcaja ka Isa. 12 Kalagguwanna 
reng-oreng se bannya' se entar araya'agiya Are Raja Paska padha ngedhing 
ja' Isa teppa'na badha e dhalem parjalanan meyosa ka Yerusalim. 13 Daddi 
reng-oreng jareya ngala' dhaunna palma, laju entar ngamba' Isa sambi 


rak-soragan, "Molja'agi Allah! Moga Allah aberkadi se rabu bit asmana 
Pangeran. Moga Allah aberkadi Rato Isra'il!" 14 Isa manggi hemar se gi 
ngodha, laju etetene. Daddi kalakon apa se etoles e dhalem Alketab: 15 
"Ta' osa tako', pottre Siyon! Rowa' abas Ratona rabu, netene hemar se gi' 
ngodha!" 16 E bakto jareya red-moredda Isa gi'ta' ngarte ka jareya kabbi. 
Tape saellana Isa emolja'agi kalaban sedana, reng-oreng jareya buru padha 
enga'ja' Isa se epakantha jareya bi' reng-oreng gella' la badha e dhalem 
Alketab. 17 Reng-oreng se hadir teppa'na Isa adikane Lazarus sopaja 
kalowar dhari koburanna ban epajaga saellana mate, nyaksene kadaddiyan 
jareya. 18 Jareya sababba bannya' oreng entar ka Isa, sabab reng-oreng 
jareya ngedhing ja' Isa jareya se mabadha kaajiban jareya. 19 Daddi 
reng-oreng Farisi padha saleng ngoca', "Sampeyan ban kaula ta' bisa 
apa-ponapa. Oladi saos, ka'issa', oreng sadunnya ngereng Isa ganeka!" 20 
E antarana reng-oreng se entar ka Yerusalim abakteya ka Allah e bakto 
paraya'an jareya badha keya pan-barampan Yunani. 21 Reng-oreng jareya 
nyander ka Filipus, se asalla dhari Betsaida e Galilea, laju ngoca', 
"Taretan, manabi kengeng, kaula terro apanggiya sareng Isa." 22 Daddi 
Filipus entar abala ka Andreyas, ban se kadhuwa jareya laju mator ka Isa. 
23 Dhabuna Isa ka reng-oreng se badha e jadhiya, "La napa' baktona 
Pottrana Manossa eagungngagiya. 24 Sengko' ngoca'a sabendherra: 
Gandum sabuter tanto paggun sabuter, kajabana mon gandum jareya 
etamen e dhalem tana laju mate. Mon gandum jareya la mate, buru 
ngasellagi gandum sabannya'na. 25 Sapa se ngaemane odhima bakal 
kaelangana odhima. Tape sapa se baji' ka odhi'na e dunnya reya bakal 
pagguna meyara odhi'na jareya kaangguy odhi' se saongguna tor langgeng. 
26 Oreng se aladinana Sengko' kodu noro' Sengko', sopaja Tang pangladin 
bisa'a apolong ban Sengko' neng e Tang kennengngan. Ban sapa se aladine 
Sengko' bakal ehormadana bi' Tang Rama." 27 "Sateya Tang ate arassa 
ketter; apa se ekoca'agiya Sengko' sateya? Apa Sengko' kodu ngoca', 
'Rama, nyo'ona palopot abdidalem dhari sa'at ka'dhinto'?' Tape Sengko' 
dhateng parlo ngadhebbana sa'adda kasangsara'an reya. 28 Rama, 
agungngagi asmaepon Junandalem!" E bakto jareya pas badha sowara 
dhari langnge', "Bi' Sengko' Salerana la eagungngagi, ban gi' 


eagungngagiya pole." 29 Oreng se bannya' se badha ejadhiya ngedhing 
sowara jareya. Ca'na reng-oreng jareya, "Arowa galudhuk!" Tape badha 
keya se ngoca', "Banne, arowa malaekat se abu-dhabu ka Isa jareya!" 30 
Isa laju adhabu ka reng-oreng jareya, "Sowara jarowa ekaedhing banne 
kaangguy kaparlowanna Sengko', tape kaangguy kaparlowanna ba'na. 31 
Sateya la napa' ka baktona dunnya reya ehakime, sateya se neggu' kobasa 
e dunnya bakal epagulu'a. 32 Tape Sengko' reya, mon Sengko' la epatenggi 
e attassa bume, sakabbiyanna oreng bi' Sengko' etarega ka Sengko'." 33 Se 
adhabu kantha jareya noduwagiya baramma carana se seda'a. 34 Ca'na 
reng-oreng se bannya' jareya ka Isa, "Menorot Buku Hokom kaula, Rato 
Panyalamet badhi odhi' salanjangnga. Panjennengngan me' adhabu Pottrana 
Manossa kodu epatenggi e attassa bume? Pasera Pottrana Manossa 
gapaneka?" 35 Dhabuna Isa, "Pera' kare sakejja' terrang jareya se badha'a 
e antarana ba'na. Daddi, mara terros ajalan pongpong terrang jareya gi' 
badha, me' olle ba'na ta' ekenneng papetteng. Oreng se ajalan e pettengnga 
ta' tao ja' entara dha' emma. 36 Paparcaja ka terrang jareya, saabidda 
terrang jareya gi' badha e ba'na, me' olle ba'na daddi na'-ana'na terrang." 
Samarena adhabu kantha jareya, Isa laju nyengla dhari jadhiya ban ta' 
kasokan ngaton pole ka reng-oreng jareya. 37 Maske la bannya' kaajiban 
se epabadha Isa e adha'na reng-oreng jareya, tape reng-oreng jareya ta' 
parcaja ka Salerana. 38 Daddi bendher se edhabuwagi Nabbi Yesaya, 
"Adhu, GUSTE, pasera se parcaja ka berta se etotorragi abdidalem? Ka 
pasera eduduwagiya kobasana Pangeran paneka?" 39 Daddi reng-oreng 
jareya ta' bisa parcaja, sabab Yesaya la adhabu keya, "Allah adhabu, 40 
'Bi' Sengko' reng-oreng jareya epabuta matana, epatopo pekkeranna; 
sopaja matana ta' nangale'e, ban pekkeranna ta' ngarte. Sopaja reng-oreng 
jareya ta' abali ka Sengko', saellana jareya bi' Sengko' pas epabaras.'" 41 
Yesaya adhabu kantha jareya polana la ngoladi kaagunganna Isa, ban 
abu-dhabu parkara Salerana. 42 Maske kantha jareya, bannya' oreng, 
la'-mala' e antarana para pangobasa Yahudi, se padha parcaja ka Isa. Tape 
reng-oreng jareya ta' bangal ngako rang-terrangan, sabab tako' ta' ebagi 
maso' ka kennengnganna kabakteyan bi' reng-oreng Farisi. 43 Reng-oreng 
jareya asennengngan ealem manossa etembang eargai bi' Allah. 44 Isa laju 


adhabu epakaja, "Oreng se parcaja ka Sengko' banne parcaja ka Sengko', 
tape parcaja ka se ngotos Sengko'. 45 Ban oreng se nangale'e Sengko', 
nangale'e se ngotos Sengko'. 46 Sengko' dhateng ka dunnya reya 
menangka terrang me' olle oreng se parcaja ka Sengko' ta' sampe' neng e 
pettengnga. 47 Oreng se ngedhing ka Tang pangajaran tape ta' atoro' ka 
pangajaran jareya, banne Sengko' se ahakimana. Sabab Sengko' dhateng 
banne ahakimana dunnya, tape masalamedda. 48 Oreng se nolak Sengko' 
ban ta' ngedhingngagi Tang oca' la badha se ahakime. Apa se ekoca'agi 
Sengko', jareya se ahakime oreng jareya e Are Keyamat. 49 Sabab 
Sengko' ca'-ngoca' banne dhari Tang karep dibi; Rama se ngotos Sengko', 
jareya se makon ka Sengko' apa se kodu ekoca'agi Sengko'. 50 Ban 
Sengko' tao ja' papakonna jareya madhateng odhi' se saongguna tor 
langgeng. Daddi Sengko' notorragi apa se eajarragi Rama ka Sengko'." 


13:1 Saare sabellunna Are Raja Paska Isa la ngagali ja' la napa' baktona 
Salerana abali ka Ramana. Salerana taresna ka reng-oreng se daddi 
kaagunganna e dunnya reya, ban teptep taresna ka reng-oreng jareya 
sampe' ka aherra. 2 Isa ban red-moredda teppa'na adha'ar lem-malem. Iblis 
la mamaso' pekkeran juba' e dhalem atena Yudas anama Simon Iskariyot, 
kaangguy akiyanat ka Isa. “Iblis... akiyanat ka Isa: otaba Iblis la 
nantowagi ja! Yudas anama Simon Iskariyot bakal akiyanadana Isa.“ 3 Isa 
ngagali ja' sakabbiyanna kakobasa'an la epassra'agi ka Salerana bi' Rama. 
Salerana ngagali keya ja' Salerana asalla dhari Allah ban bakal abaliya ka 
Allah. 4 Daddi Isa laju ngadek, mokka' jubana, ban naleyagi andhuk ka 
tengngana. 5 Saellana jareya laju nyelen aeng ka jembung, pas molae 
maccowe sokona red-moredda, saellana laju epakerreng bi' andhuk se 
etaleyagi ka tengngana. 6 Sanapa'na ka giliranna Petrus, Petrus mator, 
"Adhu, Guste, masa' Panjennengngan maccowana soko abdina?" 7 
Dhabuna Isa, "Sateya ba'na ta' ngarte apa se elakone Sengko' reya, tape e 
budhi are ba'na tanto ngarte." 8 "Ampon, Guste," ca'na Petrus ka Isa, 
"Ampon ja' maccowe soko abdina!" Tape Isa adhabu, "Mon ba'na ta' 
ebaccowe bi' Sengko', ba'na tadha' hubunganna ban Sengko'." 9 Simon 
Petrus mator, "Manabi kadi ka'dhinto', Guste, ngereng baccowagi tanang 


sareng cethak abdina jugan, ja! namong soko malolo." 10 "Oreng se la 
mandhi, la berse kabbi," dhabuna Isa ka Petrus. "Ta' osa eberse'e pole 
kajabana sokona. Ba'na kabbi la padha berse, kajabana se kasorang." 11 
(Isa la ngagali sapa se akiyanadana Salerana. Jareyasababba arapa me' 
adhabu, "Ba'na kabbi la padha berse, kajabana se kasorang.") 12 Saellana 
maccowe sokona red-moredda, Isa masang jubana laju alenggi pole. 
Saellana jareya laju adhabu ka red-moredda jareya, "Ba'na ba' ngarteya 
apa se elakone Sengko' ka ba'na gi' buru jareya? 13 Bi ba'na Sengko' 
esebbut Guru ban Pangeran. Ban jareya pajat bendher. 14 Mon Sengko' 
reya, Guru ban Pangeranna ba'na, maccowe sokona ba'na, ba'na wajib keya 
saleng maccowe sokona. 15 Sengko' aberri' conto jareya ka ba'na, sopaja 
ba'na nerowagi apa se la elakone Sengko' ka ba'na. 16 Sengko' ngoca'a 
sabendherra ka ba'na: tadha' dunor se araja'an dhari lorana, ban tadha' 
otosan se araja'an dhari se ngotos. 17 Mon ba'na la tao jareya kabbi, pojur 
onggu mon ba'na ajalannagi jareya kabbi. 18 Se ekacaca Sengko' reya 
banne parkara ba'na kabbi. Sengko' tao pa-sapa se epele Sengko'. Tape se 
esebbuttagi e dhalem Alketab kodu kalakon, iya areya se nyebbuttagi 
'Oreng se ngakan apolong ban Sengko', jareya se ngamoso ka Sengko'.' 19 
Parkara jareya bi' Sengko' ekabala ka ba'na sateya reya, sabellunna 
kadaddiyan jareya kalakon, me' olle mon jareya la kalakon dhaggi' ba'na 
parcaja ja' Sengko' reya se esebbut SENGKO' BADHA. 20 Sengko' 
ngoca'a sabendherra: Sapa se narema oreng se eotos Sengko', nyamana 
narema Sengko'. Ban sapa se narema Sengko', narema se ngotos Sengko'." 
21 Saellana adhabu kantha jareya, Isa arassa ce' ngennessa. Laju adhabu, 
"Sengko' ngoca'a sabendherra: E antarana ba'na badha settong se 
akiyanadana Sengko'." 22 Red-moredda padha saleng pandeng, kabbi 
padha heran sapa se ekamaksod. 23 Mored se ekaase'e Isa toju' e seddi'na 
Isa. 24 Simon Petrus aberri' tandha ka mored jareya, esoro atanya sapa se 
ekamaksod. 25 Daddi mored jareya ngengsek ka seddi'na Isa, laju atanya, 
"Pasera, Guste?" 26 Isa adhabu, "Oreng se bi' Sengko' eberri'ana roti se 
ecabbur ka piala reya, jareya orengnga." Daddi Isa mondhut roti sakerra', 
ecabbur ka piala, laju eparengngagi ka Yudas ana'na Simon Iskariyot. 27 
Gi' buru nampane roti jareya Yudas laju emaso'e Iblis. Dhabuna Isa ka 


Yudas, "Duli lakone apa se ekakarep ba'na." 28 Reng-oreng se toju' 
ngakan e jadhiya tadha' settonga se ngarteya arapa Isa me' adhabu kantha 
jareya ka Yudas. 29 Badha se nyangka ja! Yudas epakon le-melle 
kaangguy kaparlowan e pesta jareya, otabana aberri' pesse sakone' ka 
oreng mesken, sabab Yudas se neggu' pesse ekkassa Isa ban red-moredda. 
30 Saellana narema roti gella' Yudas laju kalowar. Are la malem. 31 
Saellana Yudas kalowar, Isa adhabu, "Sateya Pottrana Manossa 
eagungngagi, ban Allah eagungngagi kalaban parantara'anna. 32 Mon 
Allah eagungngagi kalaban parantara'anna, Pottrana Manossa jareya bakal 
eagungngagiya Allah kalaban parantara'anna Salerana dibi'. La'-mala' bi 
Allah bakal duliya eagungngagi. 33 Na', Sengko' ta' abida pole se apolonga 
ban ba'na kabbi. Ba'na bakal nyareya Sengko', tape Sengko' la abala ka 
ba'na akantha se la ekoca'agi Sengko' ka ja-pangraja Yahudi. Ba'na ta! bisa 
entar ka kennengngan se eentarana Sengko'. 34 Bi Sengko' ba'na eberri'ana 
parenta se anyar: Ba'na kodu saleng taresna. Akantha Sengko' se taresna 
ka ba'na, bariya keya ba'na kodu saleng taresna. 35 Mon ba'na saleng 
taresna, sakabbiyanna oreng bakal taowa ja' bana Tang mored." 36 
"Meyosa ka ka'dhimma Junandalem, Guste?" ca'na Simon Petrus ka Isa. 
Dhabuna Isa, "Sateya reya ba'na ta' bisa noro' Sengko' ka kennengngan se 
eentarana Sengko'." 37 "Guste, aponapa abdidalem me' ta' kengeng 
ngereng Junandalem samangken?" ca'na Petrus pole. "Abdidalem ehlas 
mate kaangguy Junandalem!" 38 Dhabuna Isa, "Ba' ongguwa ba'na reya 
ehlas mate kaangguy Sengko'? Ba'na bi' Sengko' ebala'ana se sabendherra, 
ya: sabellunna ajam akongko' dhaggi', ba'na la tello kale ngoca' ta' kennal 
ka Sengko"!" 


14:1 "Ba'na ta' osa kobater otaba ngalengsang," ca'na dhabuna Isa ka 
red-moredda. "Paparcaja ka Allah, ban paparcaja keya ka Sengko'. 2 E 
kalenggiyanna Tang Rama bannya' kennengngan. Sengko' dha' essa'a 
nyadhiya'agiya kennengngan kaangguy ba'na. Sengko' ta' kera ngoca' 
kantha jareya ka ba'na mon pajat enja'. 3 Saellana entar nyadhiya'agi 
kennengngan kaangguy ba'na, Sengko' abaliya ngoneyana ba'na, sopaja 
ba'na badha'a e kennengngan se ekennengnge Sengko'. 4 Ba'na tao jalan ka 

kennengngan se eentarana Sengko'." 5 Tomas laju mator ka Isa, "Guste, 
abdidalem sadaja ta' oneng meyosa ka ka'dhimma Junandalem; kadi 
ponapa se onenga ka jalanna?" 6 Dhabuna Isa, "Sengko' reya jalan mon 
terro kennala ka Allah ban terro olleya kaodhi'an. Tadha' oreng se bisa 
entar ka Rama mon ta' lebat Sengko'. 7 Ja' sakenga ba'na kennal ka 
Sengko', tanto ba'na kennal ka Rama keya. Sateya ba'na la kennal ka 
Salerana, ban la nangale'e Salerana." 8 Daddi Filipus mator ka Isa, "Guste, 
ngereng duduwagi Rama ka abdidalem sadaja, me' olle abdidalem sadaja 
senneng." 9 Tape Isa adhabu, "La ce' abidda Sengko' apolong ban ba'na, 
tape ba'na gi' ta! kennal ka Sengko', Filipus? Oreng se la nangale'e Sengko', 
la nangale'e Rama. Baramma ba'na me' ngoca', 'Ngereng duduwagi Rama 
ka abdidalem sadaja?' 10 Filipus! Apa ba'na ta' parcaja, ja' Sengko' reya 
badha e dhalem Rama, ban Rama badha e dhalem Sengko'? Se ekoca'agi 
Sengko' reya banne dhari Sengko' dibi'. Rama se salanjangnga badha e 
dhalem Sengko' se alampa'agi jareya kabbi. 11 Ba'na kodu parcaja ka 
Sengko'ja' Sengko' badha e dhalem Rama ban Rama badha e dhalem 
Sengko'. Mon enja', paleng sakone'na ba'na kodu parcaja polana pa-apa se 
la elakone Sengko'. 12 Bi Sengko' ba'na ebala'ana sabendherra: Oreng se 
parcaja ka Sengko' bakal ngalakonana apa se la elakone Sengko', la'-mala' 
bakal ngalakonana se araja'an, sabab Sengko' entara ka Rama. 13 Ban 
apa'a bai se epenta ba'na kalaban Tang nyama, bi' Sengko' elakonana, 
sopaja Rama eagungngagi lebat Pottra. 14 Apa'a bai se epenta ba'na 
kalaban Tang nyama, bi' Sengko' elakonana." 15 "Mon ba'na taresna ka 
Sengko', ba'na tanto ajalannagi pa-apa se eparenta'agi bi' Sengko'. 16 
Sengko' nyo'ona ka Rama, ban Rama bakal marengana laenna ka ba'na, iya 
areya Se Nolong, se asarengngana ba'na salanjangnga. 17 Jareya Errohna 
Allah se anyata'agiya pa-apa se bendher parkara Allah. Dunnya ta' bisa 
narema Errohna Allah jareya polana ta' nangale'e ban ta' kennal. Tape ba'na 
la kennal ka Salerana, sabab Errohna Allah jareya apolong ban ba'na ban 
bakal daddiya settong ban ba'na. 18 Bi Sengko' ba'na ta' edma'agiya 
kadibi'an. Sengko' abaliya ka ba'na. 19 Kare sakejja' aggi', ban dunnya reya 
bakal ta' nangaleyana Sengko'. Tape ba'na bakal nangaleyana Sengko'. Ban 
sarrena Sengko' odhi', ba'na bakal odhri'a keya. 20 Mon are jareya la napa', 


ba'na bakal taowa ja' Sengko' badha e dhalem Rama, ba'ma badha e dhalem 
Sengko' ban Sengko' badha e dhalem ba'na. 21 Oreng se narema Tang 
ta-parenta ban ajalannagi ta-parenta jareya, oreng jareya taresna ka 
Sengko'. Oreng se taresna ka Sengko' bakal ekataresnae Tang Rama. 
Bariya keya Sengko' bakal taresna'a ka oreng jareya, ban Sengko' 
anyata'agiya Tang aba' ka oreng jareya." 22 Yudas (banne Yudas 
Iskariyot) atanya ka Isa, "Guste, aponapa Junandalem me' anyata'agiya 
Salerana ka abdidalem sadaja, namong ta' kasokan anyata'agi Salerana ka 
dunnya?" 23 Dhabuna Isa, "Oreng se taresna ka Sengko', bakal atoro' ka 
Tang pangajaran. Oreng jareya tanto ekataresnae bi' Tang Rama. Rama 
ban Sengko' bakal entara ka oreng jareya ban apolonga bi' oreng jareya. 24 
Oreng se ta' taresna ka Sengko' ta' atoro' ka Tang pangajaran. Pangajaran 
se la ekaedhing ba'na rowa banne dhari Sengko', tape dhari Rama se 
ngotos Sengko'. 25 Kabbi jareya bi' Sengko' ekabala ka bana pongpong 
Sengko' gi' apolong ban ba'na. 26 Tape Errohna Allah, Se Panolong se 
bakal eotosa Rama kalaban Tang nyama, jareya se ngajarana ba'na parkara 
apa'a bai ban maenga' ka bana pa-apa se la ekabala bi' Sengko' ka ba'na. 27 
Ba'na edma'ana kataremtemman bi' Sengko'. Tang kataremtemman dibi' se 
bi' Sengko' ebagiya ka ba'na. Se ebagiya bi Sengko' reya ta' padha ban 
baberri'na dunnya ka ba'na. Ja' ngalengsang, ja' tako'. 28 Ba'na la ngedhing 
Sengko' ngoca', 'Sengko' mangkada, tape Sengko' abaliya ka ba'na.' Mon 
ba'na taresna ka Sengko', tanto ba'na perak Sengko' entara ka Rama, sabab 
Rama araja'an dhari Sengko'. 29 Ba'na ebalai parkara jareya bi' Sengko' 
sateya, sabellunna jareya kabbi kalakon, sopaja mon kalakon dhaggi', ba'na 
parcaja. 30 Sengko' ta' acaca'a nya'-bannya' pole ka ba'na, sabab la baktona 
pangobasana dunnya dhateng. Tape pangobasana dunnya jareya ta' kobasa 
ka Sengko'. 31 Tape jareya kabbi kodu kalakon sopaja dunnya reya tao ja' 
Sengko' taresna ka Rama ban ngalakone pa-apa se epakonnagi Rama ka 

Sengko'. Ella, mara sateya ja! mangkada dhari dhinna'. 


15:1 Dhabuna Isa, "Sengko' reya bungkana anggur se saongguna, ban 
Tang Rama tokang kebbunna. 2 Sakabbiyanna Tang ranca' se ta' abuwa bi 
Rama eketthok, dineng ca'-ranca' se abuwa ekorange dhaunna sarta 


eberse'e me' olle buwana atamba lebba'. 3 Ba'na la berse polana Tang 
pangajaran se etarema ba'na dhari Sengko'. 4 Mara ba'na papaggun badha 
e dhalem Sengko', ban Sengko' pagguna badha e dhalem ba'na. Ranca' dibi 
ta' kera abuwa kajabana mon cekka' ka bungkana. Bariya keya ba'na pera' 
bisa abuwa mon ba'na paggun cekka' ka Sengko'. 5 Sengko' reya bungkana 
anggur, ban ba'na ca'-ranca'na. Oreng se paggun badha e dhalem Sengko' 
ban Sengko' badha e dhalem aba'na bakal bannya'a buwana; sabab mon 
tadha' Sengko' ba'na ta' kera bisa apa-rapa. 6 Oreng se ta' paggun badha e 
dhalem Sengko', bakal ebuwanga akantha ranca', laju kerreng. Ca'-ranca' 
se kantha jareya bakal epakompola ban ebuwanga ka dhalem apoy, laju 
eobbar. 7 Mon ba'na paggun badha e dhalem Sengko' ban Tang pangajaran 
badha e atena ba'na, nyo'on ka Rama apa'a bai se ekaterro ba'na; 
parnyo'onanna ba'na tanto ekabbuli. 8 Mon ba'na lebba' buwana, Tang 
Rama eagungngagi; mon kantha jareya ba'na daddi Tang mored 
ongguwan. 9 Akantha Rama se taresna ka Sengko', bariya keya Sengko' 
taresna ka ba'na. Ba'na kodu teptep odhi' menangka oreng se ekataresnae 
Sengko'. 10 Mon ba'na ajalannagi Tang ta-parenta, ba'na paggun esto ka 
Tang kataresna'an, akantha Sengko' teptep esto ka kataresna'anna Rama 
polana ajalannagi kon-papakonna. 11 Kabbi reya bi' Sengko' ekabala ka 
ba'na sopaja Tang kagumbira'an badha e dhalem atena ba'na, ban 
kagumbira'anna ba'na daddi samporna. 12 Areya' Tang parenta: ba'na 
pasaleng taresna, akantha Sengko' se taresna ka ba'na. 13 Oreng se paleng 
taresna ka bat-sobadda iya areya oreng se ehlas mate kaangguy 
bat-sobadda jareya. 14 Ba'na reya Tang bat-sobat mon ba'na ngalakone apa 
se eparenta'agi Sengko' ka ba'na. 15 Bi Sengko' ba'na ta' esebbuda dunor 
pole, sabab dunor reya ta' tao apa se teppa'na elakone lorana. Bi' Sengko' 
ba'na esebbuda Tang sobat sabab pa-apa se ekaedhing Sengko' dhari 
Rama, bi' Sengko' la ekabala ka ba'na kabbi. 16 Banne ba'na se mele 
Sengko', tape Sengko' se mele ba'na, ban nyoro ba'na entar 
man-dha'emman sopaja ba'na abuwa lebba', iya areya buwa se ta' bisa 
mate. Daddi bi' Rama ba'na bakal eparengngana apa'a bai se epenta ba'na 
kalaban Tang nyama. 17 Areya' Tang parenta ka ba'na: ba'na kodu 
pasaleng taresna." 18 "Mon ba'na ekabaji'i dunnya, kaenga'e ja' Sengko' la 


ekabaji'i kaadha' bi' dunnya. 19 Ja' sakenga ba'na reya andhi'na dunnya, 
tanto ba'na ekaase'e bi' dunnya menangka andhi'na. Tape ba'na epele 
Sengko' dhari dunnya reya, daddi ba'na banne andhima dunnya reya. Jareya 
sababba ba'na ekabaji'i bi' dunnya reya. 20 Kaenga'e apa se la ekoca'agi 
Sengko' ka ba'na, 'Abdi ta' kera alebbiyan dhari lorana.' Mon Sengko' 
ekaneyaja, tanto ba'na ekaneyaja keya. Mon reng-oreng e dunnya reya 
atoro' ka Tang pangajaran, pangajaranna ba'na tanto etoro' keya. 21 Ba'na 
kabbi bakal epakantha'a jareya bi' reng-oreng dunnya reya polana ba'na 
Tang mored, sabab reng-oreng dunnya jareya ta' tao ka se ngotos Sengko'. 
22 Reng-oreng jareya ta' kera dusa ja' sakenga Sengko' ta' dhateng ban bi' 
Sengko' ta' ebalai parkara jareya kabbi. Tape sateya reng-oreng dunnya 
reya ta' andhi' alasan pole kaangguy dusa. 23 Oreng se baji' ka Sengko' 
baji' ka Tang Rama. 24 Ja' sakenga e adha'na reng-oreng dunnya reya 
Sengko' ta' tao ngalakone pa-apa se gi' ta' tao elakone oreng laen, 
reng-oreng dunnya jareya ta' dusa. Tape sateya reng-oreng dunnya reya la 
nangale'e apa se elakone Sengko', ban reng-oreng jareya baji' ka Sengko' 
ban ka Rama. 25 Tape pajat kodu kantha jareya sopaja kalakon se 
esebbuttagi e dhalem Ketab Hokomma reng-oreng jareya, iya areya: 
'Sengko' ekabaji'i reng-oreng dunnya reya ta' kalaban badha margana.' 26 
Sengko' ngotosa ka ba'na Panolong se dhari Rama asalla. Iya areya Erroh 
se anyata'agiya pa-apa se bendher parkara Allah. Mon la rabu, Erroh 
jareya bakal aparenga kasakseyan parkara Sengko'. 27 Ban ba'na kodu 
aberri' kasakseyan keya parkara Sengko', sabab ba'na la abareng ban 
Sengko' dhari dha'-adha'na. 


16:1 Bi Sengko' jareya ekabala kabbi ka ba'na sopaja ba'na ta' sampe'a 
mortad. 2 Ba'na bakal epakalowara dhari kennengngan-kennengnganna 
kabakteyan. Ban e settong bakto oreng se mate'e ba'na bakal apangrasa'a 
ngalakone jareya menangka pangabdiyanna ka Allah. 3 Ba'na epakantha 
jareya bi' reng-oreng jareya sabab reng-oreng jareya ta' tao ka Rama ban ta' 
tao ka Sengko'. 4 Tape sateya bi' Sengko' ba'na la ebalai parkara jareya, 
sabab mon jareya kadaddiyan e budhi are, ba'na bakal enga'a ja' jareya 
kabbi bi' Sengko' la ekabala ka ba'na." "Parkara reya bi' Sengko' ta' ekabala 


ka ba'na dhari dha'-adha'na sabab Sengko' apolong ban ba'na. 5 Tape 
sateya Sengko' entara ka se ngotos Sengko'; tape e antarana ba'na tadha' 
settonga se atanya dha' emma'a Sengko'. 6 Sateya saellana jareya kabbi bi' 
Sengko' ekabala ka ba'na, ba'na la'-mala' laju sossa atena. 7 Tape Sengko' 
ngoca'a sabendherra ka ba'na: Ka ba'na lebbi bagus mon Sengko' mangkat; 
sabab mon Sengko' ta' mangkat, Panolong rowa ta' kera rabu ka ba'na. 
Tape mon Sengko' mangkat, Sengko' ngotosa Erroh jareya ka ba'na. 8 
Erroh jareya mon la rabu bakal anyata'agiya ka dunnya reya se 
sabendherra artena dusa, pa-apa se bendher, ban parkara okomanna Allah. 
9 Erroh jareya bakal anyata'agiya ja' ta' parcaja ka Sengko' reya dusa; 10 
ja' Sengko' bendher, sabab Sengko' entara ka Rama ban ba'na bakal ta' 
nangaleyana Sengko' pole; 11 ban ja' Allah reya la molae ngokom sabab se 
ngobasae dunnya reya la eokom. 12 Gi bannya' se ekoca'agiya Sengko' ka 
ba'na tape sateya reya ba'na gi' ta' sanggup narema. 13 Tape mon Erroh 
jareya la rabu, iya areya Erroh se anyata'agi barang se bendher parkara 
Allah, ba'na bakal etontona sopaja ba'na tao ka sakabbiyanna barang se 
bendher. Erroh jareya ta' adhabuwa dhari Salerana dibi tape 
adhabuwagiya pa-apa se la epeyarsa Salerana, sarta bakal aparenga oneng 
ka ba'na apa se kadaddiyana e budhi are. 14 Erroh jareya bakal 
ngagungngagiya Sengko', sabab apa se epanapa'a ka ba'na etarema Erroh 
jareya dhari Sengko'. 15 Pa-apa se badha e Rama Tang andhi'. Jareya 
sababba arapa Sengko' me' ngoca' ja' se epanapa' Erroh jareya ka ba'na 
etarema Salerana dhari Sengko'." 16 "Sakejja' aggi' ba'na bakal ta' 
nangaleyana Sengko' pole, ban sakejja' aggi' keya ba'na bakal nangaleyana 
Sengko'." 17 Red-moredda Isa badha se saleng atanya kantha reya, "Apa 
maksodda Salerana adhabu, 'Sakejja' aggi' bana bakal ta' nangaleyana 
Sengko' pole, ban sakejja' aggi' keya ba'na bakal nangaleyana Sengko'?' 
Bariya keya Guru tao adhabu, 'Sengko' entara ka Rama.' Apa maksodda, 
ya?" 18 Red-moredda jareya padha saleng atanya terros, "Apa maksodda 
'sakejja' agg1i'?' Sengko' ban ba'na me' ta' ngarte apa se ekadhabu Salerana 
rowa!" 19 Isa ngagali ja! red-moredda jareya atanya'a ka Salerana, daddi 
laju adhabu, "Gella' Sengko' ngoca', 'Sakejja' aggi' ba'na bakal ta' 
nangaleyana Sengko' pole, ban sakejja' aggi' keya ba'na bakal nangaleyana 


Sengko'.' Jareya, ya, se padha ekacaca bana? 20 Ba'na paparcaja, ya: bama 
bakal nangesa tape dunnya bakal gumbira'a. Bana bakal sossa'a tape 
kasossa'anna ba'na jareya bakal aoba'a daddi kagumbira'an. 21 Mon oreng 
babine' para' rembr'a, atena sossa, sabab la napa! baktona se nanggunga 
sangsara. Tape mon ana'na la lahir, babine' jareya loppa ka kasangsara'anna 
sabab atena perak polana badha babaji' se lahir ka dunnya. 22 Bariya keya 
ban ba'na: Sateya ba'na sossa atena, tape Sengko' tatemmowa pole ban 
ba'na, daddi atena ba'na bakal peraga; ban tadha' oreng se bisa'a ngala' 
kaperagan jareya dhari atena ba'na. 23 E are jareya ba'na ta' kera 
nya'-tanya'an pa-apa pole ka Sengko'. Ba'na paparcaja, ya: Apa se epenta 
ba'na ka Rama kalaban Tang nyama, tanto bi' Rama eparenge. 24 Sampe' 
sateya ba'na gi' ta' tao menta pa-apa kalaban Tang nyama. Mara menta, 
ba'na tanto eparenge, me' olle kagumbira'anna ba'na samporna." 25 "Kabbi 
jareya bi' Sengko' etotorragi ka ba'na ngangguy parompama'an. Tape mon 
la napa' baktona Sengko' ta' ngangguya parompama'an pole, tape Sengko' 
rang-terrangana notorragiya parkara Rama. 26 E bakto jareya ba'na bakal 
menta'a ka Rama kalaban Tang nyama; bi' Sengko' ba'na ebala'ana ja' 
Sengko' ta' nyo'onnagiya ba'na ka Rama, 27 sabab Rama dibi' taresna ka 
ba'na. Rama taresna ka ba'na polana ba'na taresna ka Sengko', ban parcaja 
ja' Sengko' reya dhateng dhari Allah. 28 Pajat Sengko' reya dhari Rama 
ban dhateng ka dunnya reya. Tape sateya Sengko' ondura dhari dunnya 
reya abaliya ka Rama." 29 Red-moredda Isa laju mator, "Samangken 
Junandalem abu-dhabu rang-terrangan ta' mabi ngangguy parompama'an; 
30 samangken abdidalem sadaja oneng ja' Junandalem ngagali ponapa'a 
saos. Oreng ta' mabi atanya ka Junandalem. Daddi abdidalem sadaja 
padha parcaja ja! Junandalem ka'dhinto' dhari Allah asallepon." 31 
Dhabuna Isa, "Daddi sateya ba'na la parcaja? 32 Kaenga'e, ya! Bakal 
napa'a baktona, la'-mala' sanyatana baktona la napa', ba'na bakal 
epasalebbudan. Ba'na bakal moleya ka bengkona bang-sebang, Sengko' 
edina'agiya kadibi'an. Tape Sengko' saongguna ta' kadibi'an sabab Sengko' 
apolong ban Rama. 33 Areya kabbi bi' Sengko' ekabala ka ba'na sopaja 
ba'na taremtemma polana ba'na masettong ban Sengko'. Ba'na bakal 
nyangsara'a e dunnya. Tape pakellar atena ba'na! Sengko' la makala 


dunnya!" 


17:1 Samarena adhabu kantha jareya, Isa adhanga ka langnge', laju 
adhabu, "Rama, samangken ampon napa' baktona. Agungngagi Pottraepon 
Junandalem sopaja Pottraepon Junandalem ngagungngagi Junandalem 
jugan. 2 Rama marenge Pottra kobasa ka sadajana ommat manossa, sopaja 
Pottra aparenga odhi se salerressa sareng langgeng ka sadajana oreng se 
sareng Junandalem eparengngagi ka Pottra. 3 Ka'dhinto' odhi' se salerressa 
sareng se langgeng; sopaja oreng oneng ka Junandalem, Allah se settong 
sareng se salerressa, jugan oneng ka Isa Almasih se eotos Junandalem. 4 
Abdidalem ampon ngagungngagi Junandalem e bume ka'dhinto' kalaban 
malastare lalakon se epakonnagi Junandalem. 5 Rama! Agungngagi 
Abdidalem e ajunannepon Junandalem, kalaban kaagungan se ekaandhi' 
Abdidalem sareng Rama sabellunnepon dunnya ebadhi. 6 Abdidalem 
ampon ngennallagi Junandalem ka reng-oreng dunnya se eparengngagi ka 
Abdidalem sareng Junandalem. Reng-oreng gapaneka kaagungannepon 
Junandalem sadaja, sareng Junandalem eparengngagi ka Abdidalem. 
Sadaja ampon padha atoro' ka dhabuepon Junandalem, Rama. 7 
Samangken reng-oreng gapaneka oneng ja! sadaja se eparengngagi 
Junandalem ka Abdidalem asallepon dhari Junandalem. 8 Pa-ponapa se 
edhabuwagi Junandalem ka Abdidalem, sareng Abdidalem ampon 
epanapa' ka reng-oreng gapaneka; sareng reng-oreng gapaneka etarema. 
Reng-oreng gapaneka oneng ja' Abdidalem asallepon dhari Junandalem 
ongguwan, reng-oreng gapaneka jugan padha parcaja ja' Junandalem se 
ngotos Abdidalem. 9 Abdidalem adu'a nyo'onnagi reng-oreng gapaneka. 
Abdidalem nyo'onnagi reng-oreng se eparengngagi Junandalem ka 
Abdidalem, banne nyo'onnagi dunnya, sabab reng-oreng se eparengngagi 
Junandalem ka Abdidalem gapaneka kaagungannepon Junandalem. 10 
Sadaja se daddi gadhuwan Abdidalem kaagungannepon Junandalem jugan, 
ban sadaja kaagungannepon Junandalem jugan gadhuwan Abdidalem. 
Abdidalem eagungngagi e antaraepon reng-oreng gapaneka. 11 
Samangken Abdidalem nyabis ka Junandalem, Rama. Abdidalem ta' 
enneng e dunnya pole, namong reng-oreng se eparengngagi Junandalem ka 


Abdidalem badha e dunnya. Rama Se socce! Jaga'agi reng-oreng gapaneka 
kalaban kakobasa'annepon asmana Junandalem, enggi paneka asma se 
eparengngagi Junandalem ka Abdidalem sopaja reng-oreng gapaneka 
daddi settong, akadi Rama sareng Abdidalem jugan settong. 12 E bakto 
Abdidalem gi' asareng reng-oreng gapaneka, sareng Abdidalem ejaga 
kalaban kakobasa'annepon asmana Junandalem, asma se eparengngagi 
Junandalem ka Abdidalem. Reng-oreng gapaneka sareng Abdidalem 
ejaga, kantos tadha' settonga se elang, kajabana se ampon pajat 
samasthena elang, sopaja kalakon ponapa se esebbuttagi e dhalem 
Alketab. 13 Samangken Abdidalem ampon badha e ajunannepon 
Junandalem. Sadaja ka'dhinto' sareng Abdidalem eatorragi sabatara 
Abdidalem badha e dunnya; sopaja reng-oreng gapaneka ngarassa'agi 
onggu kagumbira'anna Abdidalem. 14 Dhabuna Junandalem sareng 
Abdidalem ampon epanapa' ka reng-oreng gapaneka; reng-oreng gapaneka 
ekabaji'i sareng dunnya amarga reng-oreng gapaneka banne 
gadhuwannepon dunnya akadi Abdidalem jugan banne gadhuwannepon 
dunnya. 15 Abdidalem ta' nyo'on sopaja Junandalem mondhut reng-oreng 
gapaneka dhari dunnya; Abdidalem namong nyo'ona sopaja reng-oreng 
gapaneka sareng Junandalem ejaga'a dhari se Jahat. 16 Akadi Abdidalem 
banne gadhuwannepon dunnya, kadi ka'dhinto' jugan reng-oreng gapaneka 
banne gadhuwannepon dunnya. 17 Padaddiyagi sadajana kaagungannepon 
Junandalem malolo kalaban jalan barang se lerres; dhabuna Junandalem 
gapaneka barang se lerres. 18 Abdidalem ngotos reng-oreng gapaneka ka 
dunnya, akadi Junandalem se ngotos Abdidalem ka dunnya. 19 Kaangguy 
kaparlowannepon reng-oreng gapaneka Abdidalem massra'agi aba' 
Abdidalem ka Junandalem malolo, Rama, sopaja reng-oreng gapaneka 
jugan daddi kaagungannepon Junandalem malolo kalaban jalan barang se 
lerres. 20 Banne kaangguy reng-oreng gapaneka saos Abdidalem adu'a; 
Abdidalem jugan adu'a nyo'onnagi reng-oreng se parcaja'a ka Abdidalem 
polana kasakseyannepon reng-oreng ka'dhinto'. 21 Abdidalem nyo'ona, 
Rama, moga reng-oreng gapaneka sadaja daddiya settong, akadi 
Junandalem daddi settong sareng Abdidalem, ban Abdidalem daddi 
settong sareng Junandalem. Moga reng-oreng gapaneka daddiya settong 


sareng Abdidalem sarta Junandalem sopaja dunnya parcaja ja! Junandalem 
ngotos Abdidalem. 22 Abdidalem marenge reng-oreng gapaneka 
kaagungan se eparengngagi Junandalem ka Abdidalem, sopaja reng-oreng 
gapaneka daddi settong akadi Junandalem se daddi settong sareng 
Abdidalem. 23 Abdidalem sareng reng-oreng gapaneka, ban Junandalem 
sareng Abdidalem; sopaja reng-oreng gapaneka daddi settong ongguwan. 
Manabi sapaneka dunnya badhi onenga ja' Junandalem se ngotos 
Abdidalem, sarengngan pole ja' Junandalem taresna ka reng-oreng 
gapaneka akadi Rama se taresna ka Abdidalem. 24 Rama, Abdidalem 
terro sopaja reng-oreng se eparengngagi Junandalem ka Abdidalem 
ka'dhissa' akompol sareng Abdidalem e kennengngan Abdidalem sopaja 
reng-oreng gapaneka nengale kaagungannepon Abdidalem, enggi 
ka'dhinto' kaagungan se eparengngagi Junandalem ka Abdidalem, sabab 
Junandalem taresna ka Abdidalem sabellunnepon dunnya ebadhi. 25 Rama 
se adil! Dunnya ta' oneng ka Junandalem, namong Abdidalem oneng ka 
Junandalem; ban reng-oreng ka'dhinto' oneng ja' Junandalem ngotos 
Abdidalem. 26 Abdidalem ampon anyata'agi asmaepon Junandalem ka 
reng-oreng gapaneka; Abdidalem gi' terrosa ngalakone kadi gapaneka 
sopaja kataresna'annepon Rama ka Abdidalem teptebba badha e dhalem 
atena reng-oreng gapaneka, kadi ka'dhinto' jugan reng-oreng gapaneka 
sopaja daddiya settong sareng Abdidalem." 


18:1 Saellana adu'a kantha jareya Isa ban red-moredda laju meyos ka 
temorra Songay Kidron. E jadhiya badha settong kebbun, Isa ban 
red-moredda laju maso' ka kebbun jareya. 2 Yudas se akiyanat rowa tao 
ka kennengngan jareya; sabab Isa seggut akompol ban red-moredda e 
jadhiya. 3 Daddi Yudas entar ka kennengngan jareya ngeba sardhadhu 
Romawi sapasukan ban wal-pangawalla Padalemman Socce sorowanna 
mam-imam kapala ban reng-oreng Farisi. Reng-oreng jareya ngeba sanjata, 
lantera' ban colok. 4 Isa ngagali kabbi se bakal kadaddiyana ka Salerana. 
Daddi Salerana laju nyemma'e reng-oreng jareya sarta adhabu, "Sapa se 
esare ba'na?" 5 "Isa, oreng Nazaret," saodda reng-oreng jareya. "Sengko' 
Isa," dhabuna Isa. Yudas se akiyanat rowa manjeng e jadhiya abareng ban 


reng-oreng jareya. 6 E bakto Isa adhabu, "Sengko' Isa," reng-oreng jareya 
nyorot laju labu ka tana. 7 Isa sakaleyan aggi' mareksane ka reng-oreng 
jareya, "Sapa se esare ba'na?" "Isa dhari Nazaret," saodda reng-oreng 
jareya. 8 "Sengko' la ngoca' ja! Sengko' Isa," dhabuna Isa. "Ban mon pajat 
Sengko' se esare ba'na, dina se laen reya me' olle ondur." 9 (Kalaban 
adhabu kantha jareya, kalakon apa se edhabuwagi Isasabellunna, "Rama, 
dhari reng-oreng se eparengngagi Junandalem ka Abdidalem, tadha' 
settonga se elang.") 10 Simon Petrus se ngeba peddhang, ngonos 
peddhangnga jareya, laju mokol dunorra imam agung sampe' kotthong 
kopengnga se kangan. Nyamana dunor jareya Malkus. 11 Daddi Isa 
adhabu ka Petrus, "Pamaso' pole peddhangnga ba'na jareya! Apa ca'na 
pekkera ba'na Sengko' reya ta' ngenoma piala kasangsara'an paparengnga 
Rama ka Sengko'?" 12 Saellana jareya Isa laju etangkep tor etalekong bi 
rit-parjurit Romawi ban komandanna sarta wal-pangawal Yahudi. 13 
Dha'-adha'na Isa egiba ngadhep ka Hanas, mattowana Kayafas. Kayafas 
jareya imam agung. 14 Kayafas jareya keya se malae om-kaom oreng 
agung Yahudi ja' lebbi becce' oreng kasorang mate kaangguy sakabbiyanna 
bangsa. 15 Simon Petrus ban settong mored laenna ngereng Isa. Imam 
agung tao ka mored settonganna jareya, daddi oreng jareya noro' maso' 
abareng Isa ka taneyanna imam agung, 16 dineng Petrus anante' e lowar, e 
labang. Saellana jareya mored settonganna jareya kalowar, laju acaca ka 
bareng babine' se ajaga labang; samarena, Petrus laju egiba maso'. 17 
Bareng babine' se ajaga labang jareya ngoca' ka Petrus, "He, sampeyan gu 
ta' sala settong dhari moredda oreng ka'issa' jugan, ta' enggi?" "Bunten, 
banne," saodda Petrus. 18 E bakto jareya cellep, daddi reng-bareng ban 
wal-pangawal la ngodhi'i mardha, maanga'a badanna e jadhiya. Petrus 
entar ka jadhiya maanga' badanna ban reng-oreng jareya. 19 Imam agung 
atanya ka Isa parkara red-moredda ban pangajaranna. 20 Dhabuna Isa, 
"Sengko' salanjangnga acaca rang-terrangan e adha'na oreng bannya. 
Sengko' ros-terrosan ngajar e kennengngan-kennengnganna kabakteyan ban 
e Padalemman Socce, e kennengnganna reng-oreng Yahudi akompol. 
Sengko' ta' tao acaca tek-ngetek. 21 Daddi arapa ba'na me' atanya ka 
Sengko'? Tanya'agi ka reng-oreng se tao ngedhingngagi Sengko' mon 


teppa'na morok. Tanto reng-oreng jareya tao apa se ekoca'agi Sengko'." 22 
E bakto Isa adhabu kantha jareya, e antarana pangawal se badha e jadhiya 
badha settong se nampeleng Isa laju ngoca', "Ba'na me' bangal ngoca' 
kantha jareya ka imam agung!" 23 Dhabuna Isa, "Mon Tang oca' badha se 
sala, mara koca'agi apa salana! Tape mon Tang oca' gella' bendher, arapa 
Sengko' me' etampeleng?" 24 Saellana jareya bi' Hanas Isa esoro giba ka 
Imam Agung Kayafas, tanangnga etalekong. 25 Petrus gi' manjeng 
maanga' badanna e jadhiya. Reng-oreng se badha e jadhiya padha ngoca' 
ka Petrus, "Sampeyan gu ta! moredda oreng ka'issa' jugan, ta' enggi?" Tape 
Petrus ta' ngako, oca'na, "Bunten, banne!" 26 Sala settong dhari dunorra 
imam agung, iya areya balana oreng se ekenneng ketthok kopengnga bi 
Petrus, ngoca', "Kaula gu ta' nangale'e sampeyan e kebbun ka'issa' abareng 
bi' oreng ka'issa"™?" 27 Petrus ta' ngako pole, oca'na, "Bunten, banne!" -- ban 
teppa' e bakto jareya ajam akongko'. 28 Gi petteng Isa egiba dhari 
compo'na Imam Agung Kayafas ka karatonna gubennor. Reng-oreng 
Yahudi dibi' ta! maso' ka dhalem karaton, tako' najjis menorot atoran 
agamana, polana terro noro'a ngakan dha-dha'aran Paska. 29 Daddi Pilatus 
kalowar nemmone reng-oreng jareya, laju mareksane, "Oreng reya andhi' 
sala apa?" 30 Saodda reng-oreng jareya, "Manabi tadha' salana ta' kera 
ebakta ka Junandalem." 31 Dhabuna Pilatus, "Mon kantha jareya kassa' 
giba, adili noro' hokomma ba'na dibi!" Tape reng-oreng Yahudi jareya 
nyaot, "Bangsa abdidalem ta' kengeng ngokom mate oreng." 32 (Kan 
kantha jareya sopaja kalakon apa se edhabuwagi Isaparkara carana 
Salerana se seda'a.) 33 Pilatus malebbet ka dhalem karatonna pole; Isa 
etembali, laju epareksane, "Ba'na reya ratona oreng Yahudi, ya?" 34 
Dhabuna Isa, "Ponapa partanya'an gapaneka asallepon dhari 
panjennengngan dibi', ponapa panjennengngan eatore oneng oreng laen 
parkara badan kaula?" 35 Dhabuna Pilatus, "Apa sengko' reya oreng 
Yahudi? Se massra'agi Ba'na ka sengko' bangsana Ba'na dibi' ban 
mam-imam kapala. Apa kasala'anna Ba'na?" 36 Dhabuna Isa, "Karaja'an 
Kaula banne dhari dunnya paneka. Ja' sakenga karaja'an Kaula dhari 
dunnya paneka, tanto reng-oreng Kaula alaban sopaja badan kaula ta' 
sampe' epassra'agi ka ja-pangrajana Yahudi. Namong karaja'an Kaula pajat 


banne dhari dunnya paneka!" 37 Daddi Pilatus laju atanya, "Mon bariya, 
Bana reya rato?" Dhabuna Isa, "Panjennengngan adhabu ja! Kaula paneka 
rato. Badan Kaula lahir ka dunnya kaangguy settong maksod, enggi 
paneka aberri'a kasakseyan parkara barang se lerres. Oreng se dhari 
barang se lerres tanto merengngagi ka badan Kaula." 38 Pilatus 
mareksane, "Apa artena barang se bendher reya?" Pilatus pas kalowar 
pole dhari karatonna sarta laju adhabu ka reng-oreng Yahudi, "Oreng reya 
bi' sengko' la epareksa, tape sengko' ta' nemmo salana maske settonga. 39 
Tape noro' kabiyasa'anna ba'na, sengko' ngocol oreng tahanan kasorang e 
Are Raja Paska. Baramma, apa ratona oreng Yahudi reya se epenta'a ba'na 
sopaja bi' sengko' epakalowara?" 40 Reng-oreng jareya nyaot sambi 
reng-cerrengan, "Bunten, banne oreng gapaneka, Barabbas saos!" 
(Barabbas reya bigal.) 


19:1 Saellana jareya Pilatus maso'; Isa esoro peccot. 2 Rit-parjurit agabay 
makotha dhari ca'-ranca' se adhuri, pas epasang ka serana Isa. Saellana 
jareya Isa laju epangagem mantel se barnana bungo terrong, 3 ban 
reng-oreng jareya pas li-baliyan nyander ka seddi'anna sambi ngoca', 
"Hidup ratona oreng Yahudi!" Samarena jareya Isa laju etampeleng 
li-baliyan. 4 Saellana jareya Pilatus kalowar sakaleyan aggīi', laju adhabu 
ka oreng se bannya' jareya, "Mara abassagi! Bi' sengko' Isa rowa 
epakalowara dha'enna' me' olle' ba'na tao ja' sengko' ta' nemmo salana 
maske settonga." 5 Daddi Isa kalowar ngagem makotha dhuri ban juba 
bungo terrong. Dhabuna Pilatus ka reng-oreng se badha e jadhiya, 
"Abassagi oreng jareya!" 6 E bakto mam-imam kapala ban wal-pangawal 
jareya nangale'e Isa, kabbi padha aera', "Salib oreng ganeka! Salib oreng 
ganeka!" Pilatus adhabu ka reng-oreng jareya, "Kassa' giba, salib dibi, 
sengko' ta' nemmo salana settonga." 7 Reng-oreng Yahudi jareya nyaot, 
"Menorot hokom Yahudi Isa kodu eokom mate sabab aba'na ngako 
Pottrana Allah." 8 E bakto meyarsa jareya Pilatus sajan atamba tako'. 9 
Daddi pas malebbet pole ka karatonna. Isa ebakta maso', laju epareksane, 
"Ba'na dhari dhimma asalla?" Tape Isa ta' nyaot. 10 Daddi Pilatus adhabu 
pole, "Ba'na ta' endha' acaca ka sengko'? Apa Ba'na ta' tao ja' sengko' reya 


andhi' kobasa ngocol Ba'na, ban kobasa nyalib Bana?" 11 Saodda Isa, 
"Panjennengngan ta' kaagungan kobasa ka badan Kaula manabi ta! 
eparenge kobasa gapaneka sareng Allah. Daddi oreng se massra'agi badan 
Kaula ka panjennengngan, dusana araja'an dhari panjennengngan." 12 E 
bakto Pilatus meyarsa jareya, laju ngoddi ngocola Isa, tape reng-oreng 
Yahudi rat-tharadan, "Mon eocol, panjennengngan banne kancana Kaisar! 
Oreng se ngako rato, mosona Kaisar!" 13 E bakto Pilatus meyarsa oca'na 
reng-oreng jareya, laju abakta Isa kalowar, terros alenggi e korse 
pangadilan e kennengngan se anyama Palesteran Bato. (E dhalem basa 
Ibrani nyamana Gabata.) 14 E bakto jareya la para' pokol dhubellas 
seyang. Are Raja Paska korang saare. Pilatus adhabu ka reng-oreng 
jareya, "Areya' ratona ba'na!" 15 Reng-oreng jareya ra'-era'an, "Pate'e 
oreng ganeka! Pate'e oreng ganeka! Salib oreng ganeka!" Pilatus 
mareksane, "Apa sengko' nyalibbagiya ratona ba'na?" Mam-imam kapala 
se badha e jadhiya padha nyaot, "Pera' Kaisar rato abdina!" 16 Daddi bi 
Pilatus Isa epassra'agi ka reng-oreng jareya, esaliba. Daddi Isa egiba bi' 
reng-oreng jareya. 17 Isa kalowar sambi mekol salibba ka kennengngan se 
anyama "Kennengnganna Galunthonganna Cethak". (Oca' Ibranina 
Golgota.) 18 Isa esalib e jadhiya, epabareng ban oreng laenna kadhuwa; se 
settong e kacerra, settonganna e kanganna ban Isa esaba' e 
nga'-tengnga'anna. 19 E kaju salibba Isa jareya bi' Pilatus epakon pobuwi 
tolesan kantha reya: "Isa dhari Nazaret, Ratona Oreng Yahudi." 20 
Bannya' oreng Yahudi se maca tolesan jareya sabab kennengnganna Isa se 
esalib jareya ta' jau dhari kottha. Tolesan jareya ngangguy oca' Ibrani, 
Latin ban Yunani. 21 Mam-imam kapala mator ka Pilatus, "Ja' tolese 
'Ratona Oreng Yahudi’, tolese 'Oreng Reya ngoca', Sengko' Ratona Oreng 
Yahudi.'" 22 Tape Pilatus nyaot, "Apa se la etoles bi' sengko' teptep 
etoles." 23 Saellana Isa esalib bi' dhu-sardhadhu jareya, rasoganna ekala', 
laju ebagi epaempa, sardhadhuna padha olle sabagiyan ebang. Jubana 
ekala' keya. Juba jareya tadha' sambungnganna, dhari attas sampe' ka baba 
masettong. 24 Dhu-sardhadhu jareya padha saleng ngoca', "Juba reya ja! 
thok-ketthok. Mara ellot bai kaangguy nantowagi sapa se kodu ngaolle 
juba reya." Kan kantha jareya sopaja kalakon apa se esebbuttagi e dhalem 


Alketab, se monyena: "Tang kalambi egi-bagi, Tang juba eellot." Ban 
dhu-sardhadhu jareya pajat ngalakone kantha jareya. 25 E jadhiya badha 
ebuna Isa, taretan bine'na ebuna, Miriyam binena Klopas, ban Miriyam 
Magdalena, padha manjeng e seddi'anna salibba Isa. 26 E bakto Isa 
ngoladi ebuna ban moredda se ekaase'e Salerana manjeng e jadhiya, laju 
adhabu, "Ebu, ganeka pottrana sampeyan." 27 Saellana jareya Isa adhabu 
ka moredda jareya, "Jareya ebuna ba'na." Sajjegga jareya bi' moredda 
jareya ebuna Isa ekakompol e bengkona. 28 Isa ngagali ja' sateya kabbi la 
mare, ban sopaja apa se esebbuttagi e dhalem Alketab kalakon, laju 
adhabu, "Sengko' pelka'." 29 E jadhiya badha kobugan aesse aeng anggur 
se celo'. Daddi bi' oreng engala'agi seppon, sepponna ecabbur ka anggurra, 
pas e jujjuwagi ka hisop, laju ejuluwagi ka lathena Isa. 30 Isa nyepcep 
anggur jareya, laju adhabu, "La mare!" Saellana jareya Isa nondhv', laju 
seda. 31 Om-kaom oreng agung Yahudi ta' endha' mon mayyidda 
reng-oreng se esalib jareya gi' paggun agantong e kaju salib e are Sabat, 
apa pole are Sabat e bakto jareya Are Raja se laen dhari are raja laenna. E 
bakto Isa esalib are Sabat korang saare, daddi reng-oreng jareya menta edi 
ka Pilatus mapotonga bettessa reng-oreng se esalib jareya ban matorona 
mayyidda dhari kaju salib. 32 Daddi dhu-sardhadhu se badha e jadhiya 
entar ka oreng se kadhuwa se esalib abareng bi' Isa jareya gallu, laju 
bettessa epapotong. 33 Sanapa'na ka Isa, reng-oreng jareya nangale ja' Isa 
la seda, daddi burung ta' epapotong bettessa. 34 Tape badha settong 
sardhadhu se nyocowagi tombagga ka roso'na Isa; dhari lokana jareya 
kalowar dhara ban aeng. 35 Oreng se nangale'e kadaddiyan jareya 
notorragi kadaddiyan jareya, sopaja ba'na parcaja keya. Ban apa se 
etotorragi oreng jareya bendher, ban oreng jareya tao ja' jareya bendher. 
36 Kan kantha jareya sopaja kalakon apa se esebbuttagi e dhalem Alketab, 
se monyena, "Tolangnga tadha' se epapotonga maske settonga". 37 E 
dhalem Alketab esebbuttagi keya, "Reng-oreng jareya bakal ngabasa 
Salerana se ecoco jareya." 38 Saellana jareya Yusup dhari Arimateya 
nyo'on edi ka Pilatus ngala'a jinazana Isa. (Yusup jareya moredda Isa tape 
tek-ngetek, sabab tako' ka om-kaom oreng agung Yahudi.) Bi' Pilatus 
eparenge edi, daddi jinazana Isa pas epatoron bi' Yusup jareya. 39 


Nikodemus se tao entar ka Isa e baja malem, noro' Yusup, ngeba racegan 
emmor ban candhana, bannya'na kabbi ra-kera tello polo kilo. 40 Bi' se 
kadhuwa jareya jmazana Isa ekala', laju ebundu' ban kaen kapan, epobuwi 
racegan se ro'om noro' adad carana mon oreng Yahudi ngoburragi jinaza. 
41 E kennengnganna Isa se esalib jareya badha settong bun-kebbunan. E 
bun-kebbunan jareya badha settong makam anyar se gi" ta' tao eangguy 
ngoburragi oreng. 42 Sarrena koburan jareya semma', ban e bakto jareya la 
para' are Sabat, Isa esareyagi e jadhiya. 


20:1 E are Ahad gi petteng, Miriyam Magdalena entar ka pasareyanna 
Isa. Miriyam Magdalena jareya nangale'e batona koburan jareya la eerset 
dhari lobangnga. 2 Daddi Miriyam Magdalena jareya laju berka' nyare 
Simon Petrus ban mored se ekaase'e Isa, pas ngoca' ka se kadhuwa jareya, 
"Badha se ngala' Guste Isa dhari pasareyanna, ta' oneng ja' esaba' e 
ka'mma." 3 Petrus ban mored settonganna gella' entar ka pasareyan 
jareya, 4 padha ka'-berka', tape mored settonganna jareya aceppeddan 
dhari Petrus paberka'na, daddi napa' kaadha' ka pasareyan. 5 Mored jareya 
nyongngo' ka dhalem pasareyan, laju nangale'e kaen kapan badha e 
jadhiya, tape mored jareya ta' maso'. 6 Simon Petrus nyosol dhari budhina, 
terros maso' ka pasareyan jareya. Petrus nangale'e kaen kapan jareya, 7 
tape kaen se etaleyagi ka serana Isa ta' akompol ban kaen kapan jareya, 
agulung alaen. 8 Saellana jareya mored se napa' kaadha' ka pasareyan 
gella', laju maso' keya. Mored jareya nangale'e ban parcaja. 9 (Sampe' 
bakto jareya reng-oreng jareya gi" ta' ngarte apa seesebbuttagi e dhalem 
Alketab ja' Isa masthe odhi' pole.) 10 Saellana jareya red-moredda laju 
padha mole. 11 Miriyam Magdalena manjeng e adha'na pasareyanna Isa 
sambi nanges. Sambi nanges aba'na nyongngo' ka dhalem pasareyanna Isa, 
12 laju nangale'e badha malaekat kadhuwa arasogan pote. Malaekat jareya 
padha alenggi e bekkassa kennengnganna jinazana Isa, se settong e olona, 
settonganna e onjurra. 13 Kat-malaekat jareya mareksane, "Oreng bine', 
arapa ba'na me' nanges?" Saodda Miriyam Magdalena, "Pangeran kaula 
ekala' oreng, ban kaula ta' oneng Salerana esaba' e ka'mma." 14 Samarena 
ngoca' kantha jareya, Miriyam Magdalena atole, laju nangale'e Isa ngadek 


ejadhiya. Tape Miriyam ta' tao ja' jareya Isa. 15 Isa adhabu, "Oreng bine', 
arapa ba'na me' nanges? Ba'na nyare sapa?" Miriyam nyangka jareya 
tokang kebbun, daddi laju nyaot, "Pa', mon sampeyan se ngalle, tore kaula 
balai esaba' e ka'mma Salerana bi' sampeyan; bi' kaula ekala'a." 16 Isa 
adhabu, "Miriyam!" Miriyam atole ka Isa, laju ngoca' ngangguy oca' 
Ibrani, "Rabuni!" (Artena "Guru".) 17 "Ja' nyedding ka Sengko"!" dhabuna 
Isa, "sabab Sengko' gi' ta' abali ka Rama. Tape kassa' bana entar ka Tang 
tan-taretan, kabala ja' sateya Sengko' abaliya ka Tang Rama ban Ramana 
ba'na, Tang Allah ban Allahna ba'na." 18 Daddi Miriyam laju entar malae 
red-moredda Isa ja' aba'na la nangale'e Guste Isa ban notorragi pa-apa se 
edhabuwagi Isa ka aba'na. 19 E are Ahad jareya keya, e bakto are la 
malem, red-moredda Isa akompol e settong bengko; labangnga ekunci 
kabbi, polana red-moredda padha tako' ka ja-pangraja Yahudi. O-tao Isa 
etemmo ngadek e nga'-tengnga'anna red-moredda jareya, sarta laju adhabu, 
"Salam ka ba'na kabbi." 20 Saellana adhabu kantha jareya Isa laju 
noduwagi asta ban roso'na ka red-moredda jareya. E bakto nangale'e Guste 
Isa, red-moredda padha ce' peragga. 21 Isa laju adhabu sakaleyan aggi', 
"Salam ka ba'na kabbi. Akantha Tang Rama se ngotos Sengko', bariya 
keya Sengko' ngotosa ba'na." 22 Saellana jareya Isa laju nyerroppagi 
nyabana ka red-moredda jareya sarta adhabu, "Tarema Errohna Allah. 23 
Mon ba'na nyapora dusana oreng, dusana oreng jareya bi' Allah esapora 
keya. Mon bi' ba'na dusana oreng ta' esapora, bi' Allah ta' esapora keya." 
24 Sala settong dhari mored se dhubellas jareya, se anyama Tomas, (se 
esebbut se "Kembar"), e bakto Isa rabu teppa'na tadha' e jadhiya. 25 Daddi 
red-moredda Isa se laen atotoran ka Tomas, "Sengko' la nangale'e Guste 
Isa!" Tape Tomas nyaot, "Mon sengko' gi' ta' nangale'e lampadda pako e 
astana, ban gi" ta' nyedding loka pad-lampadda pako jareya bi' tang garigi' 
sarta gi' ta'mamaso' tang tanang ka dhalem lokana roso'na, sengko' ta! 
endha' parcaja." 26 Saellana olle samenggu red-moredda Isa badha e 
kennengngan jareya pole, ban Tomas badha e jadhiya keya. Bang-labang 
ekunci kabbi. Tape o-tao Isa ngadek e nga'-tengnga'anna reng-oreng jareya, 
laju adhabu, "Salam ka ba'na kabbi." 27 Saellana jareya Isa adhabu ka 
Tomas, "Mara abas Tang tanang reya, sedding ban garigi'na ba'na. Mara 


juluwagi tanangnga ba'na, pamaso' ka dhalem Tang roso'. Ja! mangmang 
pole, paparcaja, ra!" 28 Tomas mator ka Isa, "Guste Allah Pangeran 
kaula!" 29 Isa pas adhabu ka Tomas, "Ba'na parcaja polana nangale'e 
Sengko'. Pojur onggu oreng se parcaja maske ta' nangale Sengko"!" 30 Gi 
bannya' kaajiban laenna se epabadha Isa e adha'anna red-moredda, tape ta' 
etoles e ketab reya. 31 Tape se reya kabbi etoles sopaja ba'na parcaja ja' 
Isa reya Rato Panyalamet, Pottrana Allah, ban sopaja ba'na olleya odhi' 
polana parcaja ka Salerana. 


21:1 Saellana jareya Isa ngaton sakaleyan aggi' e Talaga Tiberiyas ka 
red-moredda. Kadaddiyanna kantha reya: 2 E settong are Simon Petrus, 
Tomas se esebbut Se Kembar, Natana'el dhari Kanna e Galilea, na'-ana'na 
Zebedeyus, ban moredda Isa laenna se kadhuwa, teppa'na akompol. 3 
Ca'na Simon Petrus ka se laen, "Sengko' ajala'a juko'." "Sengko' noro'a," 
ca'na ca-kancana jareya. Daddi kabbi padha ongga ka paraona. Tape 
samalem benteng tadha' ollena pa-apa. 4 E bakto are molae moncar, Isa 
ngadek e penggir talaga, tape red-moredda tadha' se taowa ja' jareya Isa. 5 
Isa adhabu ka reng-oreng jareya, "Na'-kana', apa ba'na andhi' juko'?" 
"Tadha'," ca'na red-moredda jareya. 6 Dhabuna Isa ka red-moredda jareya, 
"Ontallagi jalana ba'na ka kanganna paraona, tanto ba'na dhaggi' olle 
juko'." Jala jareya bi' red-moredda jareya laju eontallagi; tape jala jareya ta' 
ekenneng angka' pole sabab ce' bannya'na ollena juko'. 7 Mored se ekaase'e 
bi' Isa jareya ngoca' ka Petrus, "Arowa Guste Isa!" E bakto Petrus 
ngedhing ja' jareya Guste Isa, pas mobu kalambina (sabab e bakto jareya 
Petrus ta' akalambi), laju alonca' ka dhalem aeng. 8 Red-moredda se laen 
nyosol ka tenggangan nompa' parao, sambi naja' jalana se possa' ban juko'. 
Jauna paraona ta' saapa dhari tenggangan, ra-kera pera' saratos meter. 9 
Saellana toron dhari paraona reng-oreng jareya nangale e jadhiya badha 
mardha, e attassa mardhana badha juko'na ban rotina. 10 Dhabuna Isa, 
"Kodda' giba dha' enna' sabagiyan juko'na se gi' buru olle ajala jareya." 11 
Simon Petrus ongga ka paraona, jalana laju eeret ka tenggangan. Jala 
jareya possa' ban juko' se ja-raja; kabbi badha saratos saeket tello'. Maske 
juko'na ce' bannya'na kantha jareya, jalana ta' beddha. 12 Dhabuna Isa, 


"Mara kakan." Tadha' settonga moredda se bangal atanya, "Sampeyan 
pasera?" Sabab red-moredda Isa jareya tao ja' jareya Guste Isa. 13 
Saellana jareya Isa nyander ka seddi'na red-moredda jareya, laju mondhut 
roti, ban magi roti jareya ka red-moredda. Juko'na epakantha jareya keya. 
14 Jareya katello kaleyanna Isa ngaton ka red-moredda saellana odhi' pole. 
15 Samarema adha'ar, Isa adhabu ka Simon Petrus, "Simon ana'na Yonas, 
apa ba'na taresna ka Sengko' alebbiyan dhari kataresna'anna reng-oreng 
laenna?" "Lerres, Guste," saodda Petrus. "Junandalem ngagali ja' 
abdidalem taresna ka Junandalem." Dhabuna Isa ka Petrus, "Peyara'agi 
budhu'na Tang ba-dumba." 16 Kadhukaleyanna Isa mareksa ka Petrus, 
"Simon ana'na Yonas, apa ba'na taresna ka Sengko'?" "Lerres, Guste," 
saodda Petrus, "Junandalem ngagali ja! abdidalem taresna ka Junandalem.' 
Isa adhabu, "Peyara'agi Tang ba-dumba." 17 Katello kaleyanna Isa 
mareksa ka Petrus, "Simon, ana'na Yonas, apa ba'na taresna ka Sengko'?" 
Petrus laju arassa sossa polana Isa se mareksane aba'na sampe' tello kale. 
Daddi Petrus nyaot pole, "Adhu, Guste, Junandalem ngagali sadajana. 
Junandalem ngagali ja' abdidalem taresna ka Junandalem!" Isa laju adhabu 
pole, "Peyara'agi Tang ba-dumba. 18 Sengko' ngoca'a sabendherra: E 
bakto ba'na gi' ngodha, bana dibi' masang sabbu'na, ban ajalan dha' emma'a 
bai se ekakencengnge. Tape mon ba'na la towa pagi', ba'na bakal 
ajuluwagiya tanangnga, ban oreng laen se nyabbu'ana ba'na ban ngaterragi 
ba'na ka kennengngan se ta' eentarana ba'na." 19 (Dhabuna Isa reya 
noduwagi baramma pamatena Petrus e budhi are kaangguy ngagungngagi 
Allah.) Saellana jareya Isa adhabu ka Petrus, "Mara noro' Sengko'"!" 20 
Petrus atole, laju nangale'e mored se ekaase'e Isa badha e budhiyanna. 
(Mored jareya se toju' e seddi'na Isa e bakto adhadha'aran ban atanya, 
"Guste, pasera se akiyanadana Junandalem?") 21 Nangale'e mored jareya, 
Petrus atanya ka Isa, "Guste, kadi ponapa moredda Junandalem se 
ka'dhinto'?" 22 Dhabuna Isa, "Ja' sakenga bi' Sengko' oreng jareya 
epaodhi'a terros sampe' Sengko' dhateng, jareya banne orosanna ba'na. 
Tape ba'na, mara noro'!" 23 Daddi laju balattra kabar ka red-moredda Isa 
ja' moredda se settong jarowa ta' bakal mate. Mangkana Isa ta' adhabu ja' 
mored jareya ta' bakal mate; se edhabuwagi Isa, "Ja' sakenga bi' Sengko' 


|| 


oreng jareya epaodhr'a terros sampe' Sengko' dhateng, jareya banne 
orosanna ba'na." 24 Yahya se aberri' kasakseyan parkara sakabbiyanna 
kadaddiyan jareya. Yahya jareya keya se noles parkara sakabbiyanna 
kadaddiyan jareya. Ban sengko' ban ba'na tao ja' apa se ekoca'agi jareya 
bendher. 25 Gi bannya' laenna se elampa'agi Isa. Ja' sakenga kabbi etoles 
gan settong, kera sengko' bume reya ta' kera kabuwa' epanyaba'i 
sakabbiyanna ketab se etolese sakabbiyanna se elampa'agi Isa jareya. 


